Banjir di tiga negeri: Jumlah mangsa di PPS semakin berkurangan

Keadaan banjir di Johor, Perak dan Melaka hari ini menunjukkan perkembangan positif apabila mangsa banjir yang ditempatkan di Pusat Pemindahan Sementara (PPS) kian berkurangan, lapor Bernama.

Di JOHOR, banjir yang melanda Batu Pahat disebabkan pertembungan hujan lebat dan fenomena air pasang pada awal pagi Rabu lepas, menunjukkan jumlah mangsa terus mencatatkan pengurangan kepada 131 orang setakat 8 pagi ini berbanding 164 orang yang direkodkan malam tadi.

Jawatankuasa Pengurusan Bencana Daerah (JPBD) dalam kenyataan memaklumkan kesemua mangsa terdiri daripada 33 keluarga itu ditempatkan di sebuah PPS di Sekolah Menengah Kebangsaan Seri Gading di sini yang dibuka sejak Rabu lepas.

Menurut JPBD, lokasi terjejas ialah Taman Sri Panchor, Kampung Sengkuang, Kampung Baru Sri Gading, Pekan Seri Gading dan Kampung Seri Tanjung.

Di PERAK, jurucakap Sekretariat Jawatankuasa Pengurusan Bencana Negeri memaklumkan jumlah mangsa banjir di Kampung Tengah Bukit Semanggol dekat Bagan Serai yang ditempatkan di PPS Dewan Semanggol kekal 12 orang daripada tiga keluarga setakat 9 pagi ini.

Kesemua mangsa dijangka pulang ke rumah masing-masing hari ini berikutan air banjir sudah surut sepenuhnya dan cuaca ketika ini adalah baik.

Hujan lebat selama beberapa jam awal pagi semalam menyebabkan kawasan Kampung Tengah Bukit Semanggol di Bagan Serai dilanda banjir kilat dan terpaksa dipindahkan ke PPS yang mula dibuka pada pukul 12 tengah hari.

Di MELAKA, jumlah mangsa banjir daripada lapan keluarga yang ditempatkan di dua PPS bertempat di Alor Gajah berkurang kepada 28 orang setakat 8.30 pagi tadi berbanding 29 orang daripada sembilan keluarga pada 8 malam tadi.

Angkatan Pertahanan Awam Malaysia (APM) Melaka dalam satu kenyataan berkata sebanyak 20 mangsa daripada empat keluarga ditempatkan di PPS Balai Raya Bukit Balai manakala lapan orang daripada empat keluarga ditempatkan di PPS Balai Raya Bukit Tambun

“Mangsa merupakan penduduk dari Kampung Bukit Tambun, Kampung Bukit Balai dan Kampung Pulau,” menurut kenyataan itu.


PAS pertimbang tawar kerusi DUN kepada KJ, kata Timbalan Presiden

PAS mempertimbangkan kerusi Dewan Undangan Negeri (DUN) yang sesuai untuk bekas Ahli Parlimen Rembau, Khairy Jamaluddin bertanding pada Pilihan Raya Negeri (PRN) akan datang.

Timbalan Presiden PAS Datuk Seri Tuan Ibrahim Tuan Man bagaimanapun berkata, sehingga kini parti itu belum menerima sebarang permohonan daripada Khairy.

“PAS juga tetap terbuka menerima bekas Ketua Pemuda UMNO itu.

“PAS dan Perikatan Nasional (PN) turut mengalu-alukan tokoh atau ahli daripada parti lain yang tidak bersetuju dalam muafakat politik parti mereka,” katanya kepada media selepas Majlis Perasmian Bangunan Tahfiz Al Ikhwan Serta Pecah Tanah Fasa II di Kota Bharu hari ini.

Khairy yang menjadi calon Barisan Nasional (BN) bagi Parlimen Sungai Buloh pada Pilihan Raya Umum Ke-15 (PRU15) dipecat daripada UMNO baru-baru ini, pernah menyatakan minat untuk bertanding di kerusi DUN di Selangor.

Ketika ditanya mengenai pembahagian kerusi pada PRN, Tuan Ibrahim memberitahu, PAS belum membincangkan perkara itu dan menyerahkannya kepada majlis tertinggi dan jawatankuasa perunding parti.

Bagaimanapun katanya, PAS sudah melakukan simulasi umum untuk memberi fokus kepada negeri yang boleh dimenangi pada PRN akan datang.

Untuk rekod, enam negeri iaitu Kedah, Kelantan, Terengganu, Pulau Pinang, Selangor dan Negeri Sembilan dijangka mengadakan PRN masing-masing selepas Jun depan.

“Calon muka baharu kira-kira 40 peratus dan kita minta Muslimah dan Pemuda boleh menyenaraikan nama yang sesuai untuk tapisan sebagai calon,” katanya lapor Sinar.

Tuan Ibrahim turut memberitahu, PAS menerima purata seramai 5,000 ahli baharu setiap sebulan dengan sebahagian besarnya ialah orang muda.


Berdepan cabaran pandemik, pencapaian SPM 2020 yang terbaik pernah direkodkan

Pandemik Covid-19 yang melanda negara bukan penghalang untuk pelajar Sijil Pelajaran Malaysia (SPM) 2020, malah pencapaian tahun lepas mencatatkan rekod terbaik dalam tempoh lima tahun, kata Kementerian Pendidikan.

Menterinya, Datuk Dr Radzi Jidin menyifatkan pencapaian dengan Gred Purata Nasional (GPN) 4.80 yang direkodkan tahun lepas mengatasi rekod lima tahun sebelum ini, pencapaian pada 2019 adalah 4.86 manakala 4.89 pada 2018, 4.90 (2017) dan 5.05 (2016).

“Data ini menunjukkan pencapaian calon adalah lebih tinggi pada tahun 2020 berbanding tahun 2019. Nilai GPN yang lebih kecil menunjukkan pencapaian calon yang lebih baik. Analisa ini adalah berdasarkan calon yang mendaftar kali pertama sekurang-kurangnya enam mata pelajaran dan menduduki sekurang-kurangnya satu mata pelajaran.

“Trend GPN untuk 2016 hingga 2020 menunjukkan, tahun 2020 adalah yang terbaik dalam tempoh lima tahun,” katanya lapor Bernama.

Terdahulu, Radzi mengumumkan analisis keputusan Sijil Pelajaran Malaysia 2020 yang diadakan secara maya hari ini.

Dari segi jurang pencapaian mengikut lokasi beliau berkata, jurang pencapaian antara calon bandar dan luar bandar mengecil kepada 0.38 pada 2020 berbanding 0.44 pada 2019.

Menurutnya, pencapaian calon SPM bandar pada 2020 adalah 4.68 berbanding 4.70 pada 2019, sementara pencapaia calon luar bandar adalah 5.06 pada 2020 berbanding 5.14 pada 2019.

Jelasnya, keputusan SPM pada 2020 menunjukkan peningkatan prestasi dalam 43 subjek mata pelajaran daripada keseluruhan 83 mata pelajaran, 39 mata pelajaran menunjukkan penurunan sementara satu mata pelajaran kekal sama.

“Prestasi lima mata pelajaran utama, Matematik, Sains, Sejarah, Pelajaran Agama Islam dan Moral menunjukkan peningkatan pada 2020 sementara Bahasa Melayu dan Bahasa Inggeris menunjukkan penurunan,” katanya.

Dalam pada itu, peratusan calon yang layan menerima sijil SPM juga meningkat kepada 1.96 peratus, sebanyak 88.68 peratus yang layak berbanding hanya 86.72 peratus pada 2019.


Ronald Kiandee tanding Beluran sebab BN rampas platform GRS

Calon tunggal Perikatan Nasional (PN) Sabah, Datuk Seri Dr Ronald Kiandee menjelaskan pencalonan beliau kepada penyokongnya mengatakan bahawa Barisan Nasional (BN) telah merampas platform Gabungan Rakyat Sabah (GRS).

Ahli Parlimen Beluran enam penggal itu memberitahu penyokong di luar pusat penamaan calon di daerah Timur Laut Sabah ini bahawa mereka adalah cerminan sebenar GRS.

Sambil menunjuk kepada penyokong BN, Kiandee yang kelihatan bekerja keras berkata: “Orang-orang di sana bercakap tentang GRS. Kami yang mempromosikan GRS tetapi sekarang mereka telah mengambilnya. Kami adalah GRS sebenar.

“Kami telah ditipu. Kami akan menggunakan Perikatan Nasional sekarang,” kata Kiandee kepada penyokongnya.

Kiandee, yang juga Naib Presiden Bersatu, tidak dicalonkan mempertahankan kerusinya di bawah GRS kerana ia diperuntukkan kepada BN di bawah pakatan perkongsian kerusi gabungan GRS-BN di Sabah.

Tanpa tanda-tanda mana-mana parti akan melepaskan kerusi itu, Pengerusi PN Tan Sri Muhyiddin Yassin membenarkan Kiandee bertanding di bawah panji-panji Perikatan Nasional pada saat-sat akhir.

Kiandee, 61, Menteri Pertanian dan Industri Makanan, berdepan saingan lima penjuru menentang calon Benedict Asmat, 54 (BN-UMNO); Felix Joseph Saang, 48 (PH-Upko) bersama Rowiena Rasid, 34, (Warisan) dan Hausing Samsudin, 48, (Pejuang).

Kiandee memenangi kerusi Beluran atas tiket BN-UMNO tetapi kemudian menyertai Bersatu pada 2019.

Parti Bersatu Rakyat Sabah (PBRS) turut melakukan tindakan sama apabila meletakkan Datuk Seri Ewon Ebin bertanding di kerusi Ranau yang telah diperuntukkan kepada Datuk Jonathan Yasin dari GRS-Bersatu.

Jonathan memenangi kerusi itu atas tiket PKR tetapi meninggalkan parti itu pada 2020.


10 peratus vaksin AS akan dihantar ke luar negara, kata Biden

Amerika Syarikat (AS) akan berkongsi 10 peratus bekalan vaksin Covid-19 dengan seluruh dunia, kata Presiden Joe Biden, lapor agensi.

Biden berkata dalam tempoh dua bulan, Amerika akan mengirim hampir 60 juta dos vaksin AstraZeneca ke negara luar bermula bulan ini sehingga Jun nanti.

“Kami komited… untuk mengirim 60 juta dos vaksin AstraZeneca ke negara lain mulai bulan ini dan berakhir pada Jun.

“Bermakna sekitar 10 peratus vaksin yang akan kita hasilkan untuk AS pada masa itu akan diedarkan kepada seluruh dunia,” kata Biden.

Beliau menyifatkannya sebagai “komitmen kemanusiaan yang penting” sebagai tambahan kepada bantuan AS terhadap COVAX, mekanisme antarabangsa untuk pembelian vaksin oleh negara-negara yang kurang mampu.

Rumah Putih mengakui buat masa ini tidak memiliki vaksin Astra Zeneca, tetapi berharap dapat menerima 60 juta dos tidak lama lagi.


11,085 kes baharu Covid-19 hari ini babitkan kategori 1 dan 2

Sembilan daripada 15 kluster baharu yang dikesan dalam tempoh 24 jam sehingga 12 tengah hari tadi melibatkan jangkitan dalam komuniti manakala enam lagi adalah kluster tempat kerja.

Ketua Pengarah Kesihatan Tan Sri Dr Noor Hisham Abdullah memaklumkan jumlah kluster baharu itu menjadikan keseluruhan kluster yang muncul sejak penularan Covid-19 di negara ini awal tahun lalu meningkat kepada 5,447 kluster.

Katanya, daripada jumlah itu 4,296 kluster telah ditamatkan, manakala 1,151 lagi masih aktif, turun berbanding 1,165 kluster yang direkodkan sehingga semalam.

Berdasarkan statistik yang Kementerian Kesihatan (KKM) hari ini, Kelantan dan Pahang masing-masing mencatatkan tiga kluster komuniti membabitkan 38 dan 53 individu.

Tiga lagi kluster komuniti dikesan di Terengganu yang melibatkan 54 jangkitan, Selangor (10), dan Negeri Sembilan (27).

Bagi kluster tempat kerja pula, Johor dan Selangor masing-masing mencatatkan dua kluster, serta masing-masing satu di Kelantan dan Perak.

Sementara itu, Dr Noor Hisham juga berkata seramai 14,160 pesakit Covid-19 disahkan sembuh hari ini menjadikan kumulatif sejak awal tahun lalu berjumlah lebih 2.02 juta pesakit.

Terdahulu beliau memaklumkan sebanyak 11,332 kes baharu Covid-19 dikesan di seluruh negara hari ini, termasuk 839 kes membabitkan rakyat asing.

Daripada jumlah kes baharu itu, 247 atau 2.2 peratus membabitkan pesakit kategori 3, 4, dan 5, manakala 11,085 pesakit lagi dalam kategori 1 dan 2, katanya.

Seramai 986 pesakit kini dirawat di unit rawatan rapi (ICU), termasuk 848 yang disahkan dijangkiti Covid-19, manakala selebihnya adalah kes dalam siasatan dan disyaki mungkin dijangkiti virus itu.

Seramai 574 pesakit lagi memerlukan alat bantuan pernafasan, termasuk 369 kes yang disahkan dijangkiti virus itu.


Pengguna FB Malaysia berusia 18-20 tahun tak minat politik: Kajian

Politweet, firma penyelidikan yang menganalisis interaksi dalam kalangan rakyat Malaysia menggunakan media sosial, hari ini mendedahkan minat terhadap politik adalah paling rendah dalam kalangan pengguna Facebook berumur 18 hingga 20 tahun, berbanding kumpulan umur yang lebih tua.

Dalam catatan di Twitter, ia berkata hanya 10.37 peratus pengguna Facebook berusia 18 hingga 20 tahun mempunyai minat dalam politik, dengan yang tertinggi adalah dalam kumpulan umur 41 hingga 50 tahun iaitu 44.59 peratus.

“Statistik telah dikumpulkan daripada Pengurus Iklan Facebook pada 6 September,” katanya.

“Minat dalam politik adalah berdasarkan klasifikasi dalaman Facebook tentang maksud ‘minat dalam politik’ di bawah tetapan Penyasaran Terperinci,” jelas Politweet.

Kumpulan umur dengan minat kedua terendah dalam politik ialah pengguna Facebook berumur 21 hingga 30 tahun iaitu sebanyak 28.50 peratus.

Pengguna Facebook berusia 31 hingga 40 tahun menunjukkan minat kedua tertinggi dalam politik iaitu 44.53 peratus, manakala 43.57 peratus bagi mereka yang berumur 51 hingga 60 tahun dan 42.75 peratus mereka yang berumur 61 tahun ke atas.

Bagaimanapun, mereka yang berumur antara 18 dan 21 kini dilihat secara meluas sebagai pembuat keputusan kerana mereka membentuk 40 peratus daripada 5.8 juta pengundi baharu yang ditambah dalam daftar pemilih untuk Pilihan Raya Umum Ke-15 (PRU-15) selepas Parlimen meluluskan Undi18 dan pendaftaran pemilih automatik Disember lalu.

Pada Mei, tinjauan yang dijalankan oleh kumpulan belia Arkitek Kepelbagaian (AOD), dengan kerjasama UndiI18 dan Undi Negaraku, menunjukkan lapan daripada 10 belia Malaysia berkata mereka berhasrat untuk mengundi pada PRU-15.

Bagaimanapun, 41 peratus daripada responden belum membuat keputusan mengenai parti politik yang hendak dipilih dalam undi mereka.

Tinjauan itu menunjukkan terdapat persaingan yang ketat dalam kalangan parti politik atau gabungan untuk belia, dengan sokongan tertinggi kepada Barisan Nasional (BN) iaitu 15.5 peratus, diikuti Perikatan Nasional (PN), 13.8 peratus, MUDA (11.9 peratus) dan Pakatan Harapan (PH), pada 10.5 peratus.


Indonesia akan ‘selamatkan’ kapal selam tenggelam

Indonesia memberi komitmen untuk ‘menyelamatkan’ kapal selam yang tenggelam di pesisir Pulau Bali 21 April lalu, ketika saudara-mara menabur bunga ke laut untuk memberi penghormatan kepada 53 anak kapal yang terkorban dalam bencana itu.

Angkatan Laut Tentera Nasional Indonesia (TNI-AL) bagaimanapun belum mengesahkan sama ada mereka akan berusaha mengangkat KRI Nanggala 402 dari dasar laut, setelah ia terlihat pecah menjadi tiga bahagian.

TNI-AL menyatakan mereka sedang menunggu kehadiran dua kapal, termasuk kapal yang dihantar oleh China, yang dilengkapi peralatan penyelamatan laut dalam.

Panglima TNI-AL, Yudo Margono berkata, magnet berkuasa tinggi dan belon udara adalah antara pilihan yang mungkin digunakan untuk mengangkat kapal selam yang dipercayai turut retak.

“Sukar untuk membincangkan masa tertentu, tetapi saya dapat mengatakan bahawa sebaik sahaja bantuan tiba, kita akan memulainya,” katanya kepada wartawan.

Krew kapal selam dipercayai masih berada di dalam kapal, tetapi harapan untuk mencari mangsa yang terselamat sudah berakhir, kata Margono.

Sebuah kenderaan penyelamat bawah laut yang dibekalkan oleh negara jiran Singapura memberi pengesahan visual bahawa kapal selam buatan Jerman itu terletak pada kedalaman lebih daripada 800 meter (2.600 kaki) dalam.

KRI Nanggala 402, yang hilang ketika melakukan latihan torpedo di utara Laut Bali, dibina untuk menahan tekanan kedalaman hingga 500 meter.

KRI Nanggala 402 yang membawa 53 kru, dilaporkan terputus hubungan jam 4.25 pagi 21 April lalu ketika dalam misi latihan penembakan torpedo, yang turut disertai 21 kapal TNI yang lain bersama lima pesawat tempur serta satu lagi kapal selam yang lain. – Agensi


8,868 kes harian baharu tertinggi direkod, kumulatif lepasi 800,000

Negara hari ini merekodkan kes harian baharu positif Covid-19 yang tertinggi sejak pandemik melanda Mac tahun lalu apabila dalam tempoh 24 jam sehingga 12 tengah hari tadi 8,868 kes dikesan.

Jumlah itu mengangkat kumulatif keseluruhan kepada 808,658, kata Ketua Pengarah Kesihatan Tan Sri Dr Noor Hisham Abdullah dalam kenyataan di laman Twitternya hari ini.

Kali akhir negara mencatat kes tertinggi adalah pada 3 Jun lalu apabila merekodkan 8,209 jangkitan dalam tempoh 24 jam.

Berdasarkan data dikeluarkan Kementerian Kesihatan (KKM) hari ini, sebelas negeri dan wilayah menunjukkan peningkatan mendadak kes baharu.

Dr Noor Hisham berkata Selangor terus mencatat kes tertinggi dengan 4,152 jangkitan berbanding 3,119 yang direkodkan semalam, manakala 1,133 kes baharu hari ini dikesan di Kuala Lumpur berbanding 1,005 semalam.

Sembilan negeri lain yang merekodkan peningkatan mendadak ialah Sabah, Pulau Pinang, Perak, Negeri Sembilan, Kelantan, Kedah, Johor, Putrajaya dan Terengganu.


MoU tak disambung tak bermakna akan cetuskan PRU-15: Anwar

Datuk Seri Anwar Ibrahim tidak menjangkakan pilihan raya umum ke-15 (PRU-15) bakal diadakan walaupun memorandum persefahaman (MoU) tidak disambung antara kerajaan Datuk Seri Ismail Sabri Yaakob dengan Pakatan Harapan (PH) selepas 31 Julai nanti.

Ketua Pembangkang itu berkata tanpa MoU disambung ia tidak bermakna PRU-15 akan tercetus, malah menyatakan kesediaan PH untuk terus berunding bagi menyambung perjanjian tersebut sekiranya ingin diteruskan.

“MOU saya jelaskan, kita akan pastikan sehingga akhir Julai dan berunding kalau ingin diteruskan

“Belum pasti kalau dengan tidak adanya itu akan ada pilihan raya. Ini terpulang pendirian parti kerajaan dengan parti pembangkang, apakah keutamaan kita,” katanya dipetik dalam wawancara bersama beberapa media baru-baru ini yang dipetik daripada laporan Malaysiakini.

Untuk rekod, UMNO baru-baru semasa Mesyuarat Tertinggi parti itu sudah membuat pendirian tidak akan menyokong Perdana Menteri (PM) Ismail Sabri untuk menyambung MoU tersebut.

Langkah UMNO itu memberi isyarat untuk mendesak supaya pembubaran Parlimen disegerakan bagi memberi laluan PRU-15 diadakan dengan secepat mungkin, selari dengan mesej yang disampaikan semasa Perhimpunan Agung yang berlangsung pada Mac lalu.

Dalam pada itu, Anwar berkata MoU tersebut adalah perjanjian antara PH dengan Ismail Sabri dan bukannya dengan parti itu.

“Perundingan itu dengan Perdana Menteri dan pasukan dia.

“UMNO boleh bagi pendapat dia. Cuma UMNO dengan 40 kerusi BN itu, dia anggap dia sebagai (parti) pemerintah dia tentukan semua.

“Saya nak nasihatkan mereka bahawa dalam mana-mana kerajaan, kita perlu lihat kekuatan kita dan harus terima kenyataan bahawa rundingan itu antara PH dengan PM,” katanya.


Bekalan vaksin mencukupi sekiranya negara kaya mahu berkongsi

Ketika vaksin Pfizer yang berjumlah sebanyak 148 juta dos mula diluluskan pada bulan Februari 2021, sebenarnya jumlah dos sebanyak ini sudah melebihi jumlah keseluruhan kes Covid-19 yang direkodkan sejak pandemik bermula.

Pada 24 Mei 2021, lebih daripada 1.7 bilion dos vaksin Covid-19 diluluskan di serata dunia, bersamaan dengan 22 dos untuk setiap 100 orang.

Secara teorinya, hal ini bermakna sasaran imuniti kelompok akan dapat dicapai dalam masa yang terdekat.

Namun begitu, melihat kepada keadaan semasa sekarang ini, sasaran ini amat sukar untuk dicapai kerana negara kaya menyimpan stok vaksin melebihi keperluan rakyat mereka.

Fenomena ini dinamakan sebagai nasionalisme vaksin, seperti yang digelar oleh Pertubahan Kesihatan Dunia (WHO).

Situasi ini sudah dijangka akan berlaku.

Pada bulan Ogos tahun lepas, WHO memberi amaran agar kita mestilah sedaya-upaya mengelakkan daripada berlakunya nasionalisme vaksin, di mana kerajaan diberi pelepasan untuk membeli bekalan vaksin daripada syarikat farmasi secara terus demi rakyat mereka sebelum vaksin tersebut diluluskan di pasaran.

Maka, terdapat segelintir negara yang menggunakan kuasa ekonomi besar mereka untuk mendahului bekalan vaksin – dan rata-ratanya melebihi keperluan populasi negara mereka.

Sebagai contoh, 27 buah negara terkaya di dunia kini mempunyai 35.5% daripada bekalan vaksin global, meskipun populasi mereka hanyalah 10.5% berbanding populasi dunia.

Amerika Syarikat sahaja, mempunyai 20% dari bekalan vaksin global ini, yang berupaya untuk memastikan rakyatnya mendapat suntikan vaksin melebihi tiga kali pusingan.

Pada masa sama, WHO juga berhadapan dengan masalah untuk memastikan agihan bekalan vaksin secara saksama melalui inisiatif COVAX global yang dikendalikan oleh pertubuhan tersebut.

Ketika artikel ini ditulis, Institut Serum India (Serum Institute of India, SII) atau lebih dikenali sebagai pengeluar vaksin AstraZeneca, iaitu pembekal terbesar vaksin bagi inisiatif tersebut, melaporkan syarikat itu tidak lagi berupaya untuk mengeksport bekalan vaksin yang dihasilkannya.

Hal ini akan memberi kesan yang cukup besar kepada inisiatif COVAX ini, kerana SII sudah berjanji untuk membekalkan sebanyak 200 juta dos, meskipun hanya 30 juta dos sahaja yang sudah diagihkan sehingga lewat Mei.

Menurut Unicef, kelewatan dos yang seharusnya dibekalkan oleh SII berlaku kerana beberapa faktor, dan hal ini termasuklah disebabkan kapasiti pengeluaran yang terhad, kekurangan dana, dan nasionalisme vaksin.

Situasi ini amat membimbangkan.

Pada 5 Mei yang lalu, Presiden Joe Biden mengumumkan pemerintah Amerika Syarikat menyokong pelepasan sementara hak yang melindungi hak harta intelek (IP) bagi vaksin Covid-19.

Pengumuman ini hanyalah sebuah respons yang reaktif daripada negara tersebut, berikutan peningkatan kes yang mendadak di India.

Sokongan ini seharusnya diumumkan lebih awal lagi, terutamanya apabila wujudnya varian Covid-19 baru lebih berbahaya yang dikenal pasti di Afrika Selatan dan India.

Situasi kompleks ini yang melibatkan vaksin dan kewujudan varian baru amat membimbangkan, dan memberi sebab yang lebih kukuh mengapa nasionalisme vaksin bukanlah jalan yang menguntungkan sesiapapun.

Meskipun rakyat di negara kaya masih boleh memilih untuk tidak menerima suntikan vaksin, rakyat di negara miskin sebaliknya tidak mempunyai pilihan tersebut kerana mereka langsung tidak mendapat bekalan vaksin.

Negara membangun seperti Malaysia akan terus menghadapi kekurangan atau kelewatan bekalan vaksin sehinggalah negara maju memutuskan untuk berkongsi vaksin mereka yang melebihi keperluan itu.

WHO menjangkakan 80% daripada keseluruhan populasi sesebuah negara, ataupun empat daripada lima orang dewasa, mestilah diberi suntikan vaksin supaya imuniti kelompok dicapai.

Kini, masih belum ada kepastian sekiranya satu daripada 10 rakyat di negara miskin akan mendapat suntikan vaksin mereka.

Nasionalisme vaksin ini akan merugikan semua pihak, di mana cara fikir yang monopolistik sebegini hanya akan memberi kesan yang sebaliknya.

Tiada sesiapa yang akan terselamat sehinggalah semua orang termasuklah mereka yang berada di wilayah-wilayah rentas sempadan selamat.

Adakah kita belum mengambil pelajaran bahawa pandemik ini tidak mengenal batasan negara?

Vaksinasi mestilah dijalankan secara bersama-sama oleh semua negara kerana kita semua tidak akan dilindungi sehinggalah semua orang divaksinasi.

Situasi ini bukalah sekadar melibatkan rantaian bekalan vaksin global yang gagal memenuhi keperluan.

Situasi ini secara keseluruhannya membuktikan tentang kegagalan moral negara kaya untuk melakukan hal yang benar dan tepat, dan kegagalan mereka ini bukanlah sesuatu yang baru.

Aina Hayati Shahir
Penulis merupakan penganalisis sosial di felo Perdana dan juga pembaca Agenda Daily


Penerbit filem Mentega Terbang akan dipanggil JAWI, didakwa pesongkan umat Islam

Pihak terlibat dalam penerbitan filem berjudul Mentega Terbang akan dipanggil Jabatan Agama Islam Wilayah Persekutuan (JAWI).

Filem Mentega Terbang itu didakwa mempunyai babak yang bertentangan dengan akidah dan cara kehidupan umat Islam di Malaysia yang memegang Mazhab Syafie.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar, berkata JAKIM juga sedang meneliti kandungan filem berkenaan secara menyeluruh dan mengemukakan laporan terperinci kepada Suruhanjaya Komunikasi dan Multimedia (SKMM) untuk tindakan lanjut berpandukan undang-undang sedia ada.

“Jabatan Agama Islam Wilayah Persekutuan (JAWI) juga telah diarahkan untuk memanggil pihak yang terbabit dengan penerbitan filem itu untuk tindakan lanjut,” katanya dalam satu kenyataan.

Katanya, pihaknya menerima pelbagai pandangan dan reaksi daripada orang awam yang menyatakan kegusaran berhubung kandungan filem berkenaan.

Menurutnya, beliau memahami sensitiviti masyarakat di negara ini khususnya yang beragama Islam berhubung filem itu.

Filem Mentega Terbang yang ditayangkan di media sosial sejak Januari lalu menerima kecaman dari pelbagai pihak dikatakan memaparkan babak menyentuh sensitiviti agama dan menghina Islam.

Mohd Na’im berkata, pihaknya tidak akan berkompromi dengan apa juga kandungan penerbitan yang boleh mencemarkan kesucian agama Islam lebih-lebih lagi yang boleh mengundang kontroversi dan keharmonian masyarakat Malaysia yang terdiri daripada pelbagai latar belakang agama, budaya dan cara hidup.

Menurutnya, pihaknya menasihatkan penggiat seni kreatif agar lebih berhati-hati dalam menerbit dan menyiarkan bahan kandungan kepada masyarakat agar matlamat kerajaan menuju Malaysia Madani tercapai.

“Masyarakat juga dinasihatkan agar lebih berhati-hati dalam memilih rancangan untuk tontonan seisi keluarga sama ada di platform dalam talian mahupun mana-mana saluran agar tidak terdedah kepada unsur-unsur yang boleh menjejaskan akidah Islamiah,” katanya.


Ringgit kembali ditutup rendah

Ringgit ditutup rendah semula apabila permintaan terhadap dolar AS yang kukuh terus mendominasi di tengah-tengah kebimbangan terhadap keputusan mesyuarat Jawatankuasa Pasaran Terbuka Persekutuan dan kerisauan yang semakin meningkat terhadap risiko pertumbuhan China.

Ketidaktentuan dalam pasaran minyak yang menyebabkan harga tersekat pada AS$100 setong turut menjejaskan mata wang tempatan.

Pada 6 petang, mata wang tempatan susut 0.06 peratus kepada 4.3565/3605 berbanding dolar AS daripada 4.3545/3570 sewaktu ditutup Selasa, lapor Bernama.

Ketua Ekonomi Bank Islam Malaysia Bhd Mohd Afzanizam Abdul Rashid menjangkakan ringgit akan kekal lemah dalam tempoh terdekat.

“Menghindari risiko kekal tersebar dalam pasaran pertukaran asing hari ini. Indeks Dolar AS (DXY) meningkat lagi kepada 102.617 mata,” katanya.

China berdepan kelembapan dalam pertumbuhan selepas beberapa siri sekatan di tengah-tengah peningkatan kes Covid-19, dan kebimbangan seperti itu boleh membawa kepada aliran menurun selanjutnya kepada mata wang Malaysia.

Ekonomi kedua terbesar di dunia itu telah mengalihkan tumpuan Covid-19 ke Beijing, dengan penduduk sudah mula menyediakan stok makanan dan bekalan penting kerana menjangkakan sekatan di seluruh bandar.

China terus menjadi rakan dagangan terbesar Malaysia sejak 2009, dengan jumlah dagangan mencecah AS$176.8 bilion (RM740 bilion) pada 2021, atau pertumbuhan tahun ke tahun sebanyak 34.5 peratus di tengah-tengah usaha memerangi pandemik Covid-19.

Negara itu juga kekal sebagai destinasi sumber import terbesar Malaysia.

Secara keseluruhannya, ringgit didagangkan lebih tinggi berbanding kumpulan mata wang utama.

Mata wang tempatan itu meningkat berbanding yen Jepun kepada 3.4056/4090 daripada 3.4065/4087 pada penutup semalam dan melonjak berbanding euro kepada 4.6236/6278 daripada 4.6532/6559.

Ringgit meningkat berbanding dolar Singapura kepada 3.1592/1609 daripada 3.1697/1720 pada penutup semalam dan naik berbanding pound Britain kepada 5.4844/4894 daripada 5.5359/5391.


Ismail Sabri mesti buat keputusan sebagai PM, bukan pemimpin parti

Setiausaha Agung DAP Anthony Loke menggesa Perdana Menteri Datuk Seri Ismail Sabri Yaakob membuat keputusan untuk kebaikan negara sebagai pemimpin nombor satu Malaysia, bukannya atas kapasiti sebagai Naib Presiden UMNO.

Ahli Parlimen Seremban itu berkata Ismail Sabri harus memanfaatkan peluang yang ada padanya daripada situasi politik unik yang dialami Malaysia sejak setahun lalu untuk melaksanakan lebih banyak pembaharuan bagi mengukuhkan sistem demokrasi negara dalam baki penggalnya.

“Dalam tempoh 12 bulan lepas, di mana wujud persefahaman rasmi antara kerajaan dan pembangkang, pelbagai reformasi perundangan – termasuk pindaan Perlembagaan Persekutuan – telah direalisasikan. Situasi sedemikian tidak pernah dinikmati oleh mana-mana pentadbiran terdahulu.

“Jika Datuk Seri Ismail Sabri berani melawan arus dan menangkis segala tekanan politik dalaman, beliau akan dapat melaksanakan reformasi yang memberi implikasi positif jangka panjang kepada negara dan masyarakat kita,” katanya dalam satu kenyataan hari ini.

Loke menyenaraikan lima agenda yang boleh dilaksanakan tidak lama lagi untuk membina semula keyakinan orang ramai terhadap sistem politik Malaysia, dengan beberapa agenda itu secara prinsipnya telah pun diberi komitmen oleh Ismail Sabri.

Antara agenda yang disenaraikan ialah menghadkan tempoh jawtatan Perdana Menteri kepada maksimum 10 tahun, menggubal undang-undang pendanaan politik, Dana Pembangunan Kawasan Pilihan Raya, dan Akta Parlimen Jangka Tetap, dan meminda Perlembagaan Persekutuan untuk memisahkan kuasa peguam negara dan pendakwa raya.

“Banyak lagi pembaharuan yang perlu dilaksanakan pada masa hadapan bagi membina kekuatan sistem pentadbiran negara kita.

“Saya yakin semua rakyat Malaysia mengimpikan Malaysia yang maju dengan memberi tumpuan kepada prinsip doktrin pengasingan kuasa bagi memastikan kedaulatan undang-undang sentiasa terjamin dan sistem kehakiman bebas daripada sebarang pengaruh luar.

“Dalam semangat Hari Kebangsaan, marilah kita sama-sama berdiri teguh di bawah panji Jalur Gemilang dan melupakan sementara bendera parti masing-masing untuk mencapai had yang lebih tinggi demi kepentingan negara,” katanya.

Ismail Sabri telah berada di bawah tekanan hebat oleh partinya, UMNO – di mana beliau adalah naib presiden – supaya Pilihan Raya Umum Ke-15 (PRU-15) diadakan lebih awal.

Presiden UMNO Datuk Seri Ahmad Zahid Hamidi dilihat menimbulkan kemarahan perwakilan UMNO pada Taklimat Khas Presiden, 27 Ogos lalu untuk merayu Ismail Sabri supaya memenuhi kehendak parti, di tengah-tengah cemuhan besar-besaran daripada ahli UMNO yang hadir apabila nama Ismail Sabri disebut.

Ismail Sabri baru-baru ini mengakui beliau berada dalam dilema sama ada PRU-15 perlu diadakan tahun ini atau 2023, selain memastikan kemenangan UMNO dan gabungan Barisan Nasional (BN).

Beliau menegaskan bahawa menyelesaikan isu domestik seperti skandal kapal tempur pesisir pantai (LCS) Kementerian Pertahanan – yang membabitkan ahli partinya – dan pelaksanaan gaji minimum lebih diutamakan berbanding pilihan raya, menunjukkan tarikh PRU-15 mungkin lebih jauh.

Sebaliknya, Ahli Parlimen Bera itu berkata beliau juga sedang mempertimbangkan amaran Tabung Kewangan Antarabangsa (IMF) bahawa pertumbuhan ekonomi tidak akan kukuh pada 2023, dan oleh itu adalah tidak bijak untuk mengadakan pilihan raya semasa kemelesetan ekonomi.


Tanpa Bersatu, PH akan kalah teruk dalam PRN Johor: Penganalisis

Penganalisis meramalkan Pakatan Harapan (PH) bakal kalah teruk dalam Pilihan Raya Negeri (PRN) Johor sama seperti yang berlaku semasa Pilihan Raya Umum Ke-13 (PRU-13) lalu, ketika itu Bersatu belum ditubuhkan.

Menurut penganalisis politik, langkah PKR menggunakan lambang sendiri akan memberi implikasi buruk kepada gabungan pembangkang itu kerana dilihat sudah berpecah, selain ketiadaan Bersatu yang sudah keluar PH, ia bakal memberikan kesan kepada pengundi Melayu khususnya.

Lebih menarik, Presiden PKR Datuk Seri Anwar Ibrahim seakan tamak kuasa dan dilihat mementingkan sendiri walhal realitinya parti itu tidak pernah memenangi kerusi yang banyak di Johor sebelum ini.

Semasa PRU-13, PKR hanya menang satu kerusi Dewan Undangan Negeri (DUN) di Johor dan hanya berjaya menambah empat kerusi di Johor pada PRU-14 lalu, itu pun disebabkan kehadiran Bersatu dalam PH waktu itu.

Ketika PRU-13, PKR bertanding 12 kerusi dan menang satu, PAS pula gagal memenangi sebarang kerusi dan DAP pula memenangi empat kerusi. Untuk rekod, ketika itu gabungan pembangkang dikenali sebagai Pakatan Rakyat (PR).

Kini, Anwar sudah mengumumkan PKR akan meletak 20 calon mereka di Johor, ia jelas memperlihatkan sikap tamak Anwar yang sudah kalah teruk dalam dua PRN sebelum ini di Melaka dan Sarawak.

Felo Penyelidik Pusat Kajian Demokrasi dan Pilihan Raya Universiti Malaya (UMCEDEL) Prof Awang Azman Awang Pawi berkata Bersatu mungkin kehilangan sokongan pengundi Cina yang diperolehnya semasa PRU-14 namun kesan buruk kepada PH lebih besar kerana sokongan Melayu yang sebelum ini mereka dapat menerusi kerjasama dengan Bersatu juga akan hilang banyak.”

“Bersatu akan kehilangan pengundi Cina dan penyokong PH. Kini Bersatu berharap kerjasama dengan PAS yang pengaruhnya sangat minimum.

“PH pula perlu menarik dan meningkatkan undi Melayu bagi menampung pengundi yang dahulu menyokong Bersatu, iaitu sekitar 30 peratus, selain perlu menyakinkan lebih 80 peratus pengundi Cina agar turun mengundi.

“Namun pengundi Cina pula cenderung tak turun mengundi apabila dilihat kurang puas hati dengan pentadbiran PH selama 22 bulan,” katanya dipetik laporan media Malaysiakini.

Blok pembangkang, PH semasa masuk bertanding PRU-14 lalu bersama-sama Bersatu dalam gabungan itu berjaya menang banyak kerusi DUN, DAP dengan 14 kerusi, Parti Amanah (sembilan) dan PKR empat kerusi.

Untuk rekod, PRU-14 adalah kemenangan terbesar yang kali pertama diperoleh pembangkang, ia jelas dibantu oleh sokongan pengundi Melayu kepada Bersatu waktu itu.

Namun, Anwar terlalu bodoh dan merasakan dirinya berpengaruh walhal Ketua Pembangkang itu sudahpun dimalukan dan sepatutnya sedar diri.

Lebih menjengkelkan, Anwar merasakan dirinya layak untuk mengetuai blok pembangkang tetapi dirinya sendiri sudah ditolak dikalangan pemimpin pembangkang yang tidak melihat dirinya sudah lagi relevan dalam politik negara.


3,537 kes baharu, lapan kematian

Jangkitan harian Covid-19 dalam tempoh 24 jam semalam (Rabu, 23 November 2022) meningkat semula melebihi 3,000, menurut rekod Kementerian Kesihatan (KKM) yang dikemas kini tengah malam tadi.

Dalam tempoh itu, 3,537 jangkitan baharu dilaporkan, berbanding 2,516 yang direkodkan pada Selasa.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,975,473 kes, dengan 4,911,632 pesakit telah sembuh, termasuk 3,319 yang pulih semalam.

Menurut data laman sesawang Github KKM, daripada jumlah jangkitan baharu itu, 2,497 kes melibatkan individu yang telah menerima suntikan dos penggalak; 722 kes (penerima dua dos); 301 kes (individu tidak divaksinasi); dan 17 kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 27,213 kes masih aktif, meningkat sedikit berbanding 27,003 yang dilaporkan sehingga Selasa.

Daripada jumlah itu, 25,127 pesakit masih menjalani kuarantin di rumah (24,071 pesakit pada Selasa); dan 1,978 dirawat di hospital, meningkat semula berbanding 1,839 pada Selasa.

Seramai 101 pesakit dimasukkan ke unit rawatan rapi (93 pada Selasa), dengan 61 daripadanya memerlukan alat bantuan pernafasan (59 pada Selasa).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, seramai lapan pesakit meninggal dunia akibat komplikasi Covid-19 dalam tempoh 24 jam semalam, termasuk satu kes kematian di luar fasiliti kesihatan atau ‘brought in death’ (BID).

Empat daripada kes kematian itu dilaporkan di Perak, Selangor (dua kes termasuk 1 BID), dan masing-masing satu di Kedah dan Sabah.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,628 kes, termasuk 7,795 kes BID.


Hina penghina, hormati sistem beraja

DEWAN Ulamak PAS Pusat (DUPP) mengecam sekeras-kerasnya sebarang bentuk tindakan yang membawa kepada penghinaan Sistem Beraja yang telah diamalkan sekian alam di negara ini sejak dari Tanah Melayu sehinggalah pembentukan negara Malaysia.
Apa jua penghinaan sama ada dalam bentuk karikatur, penulisan, siaran media dan isyarat semuanya adalah satu sikap melampaui yang mesti dielakkan dan dibendung sepenuhnya.

Sistem Beraja yang diamalkan telah bersebati sejak sekian lama oleh rakyat Malaysia khususnya kaum Melayu kerana Raja atau Sultan di negeri-negeri merupakan Ketua Agama Islam bagi negeri yang ditadbir manakala YDP Agong pula merupakan ketua negara bagi Malaysia dan juga Ketua Agama Islam di negeri-negeri yang tidak mempunyai Sultan.

Peruntukan ini secara jelas berdasarkan kepada Fasal (2) dan Fasal (5) Perkara 3 Perlembagaan Persekutuan.

Pengamalan Sistem Beraja juga secara konseptual boleh difahami antara salah satu dari 3 perkataan iaitu khilafah, sultan dan imamah yang kesemuanya merujuk kepada bidang kuasa penguasa tertinggi dalam menjalankan penguatkuasaan ke atas rakyat atau orang yang dipimpin di bawahnya.

Kefahaman mengenai bidang kuasa ini dapat dirujuk kepada definisi imamah itu sendiri sebagaimana yang dinukilkan dari Imam al-Haramain iaitu:

الإمامة رياسة تامة ، وزعامة تتعلق بالخاصة والعامة في مهمات الدين والدنيا

“Imamah adalah kepemimpinan menyeluruh dan kepemimpinan yang berkaitan dengan urusan khusus dan umum dalam kepentingan agama dan dunia.” (Lihat Ghiyath al-Umam, 15)

Tambah pula, pengamalan Sistem Beraja yang diamalkan di negara ini bukanlah sesuatu yang terpisah dan berasingan dengan Hal Ehwal yang melibatkan Islam.

Peranan dan fungsi yang melibatkan punca kuasa Sistem Beraja sangat berkait dengan Islam malah menjadi satu keistimewaan bagi pelaksanaan Islam di negara ini.

Ini terserlah melalui melalui sumpah jawatan YDPA [Jadual Keempat dibaca bersama Perkara 37 Perlembagaan Persekutuan] dengan peruntukan yang diberikan kepada YDP Agong yang mempunyai tugas dan tanggungjawab untuk memelihara Islam pada setiap masa di negara ini.

Melihat kepada konseptual dan pengamalan Sistem Beraja yang termaktub dalam Perlembagaan jelas bahawa kepentingan memelihara dan menghormati institusi ini kerana ia menjadi simbol penjagaan agama Islam dan pemeliharaan kesuciannya yang jelas.
Difahami dari itu, tindakan yang biadab dan penghinaan kepada Sistem Beraja ini hakikatnya mengundang kepada serangan jahat terhadap agama Islam di negara ini.

Penghinaan kepada Islam mesti ditentang agar maruah dan kesucian Islam terpelihara. Kita dapat bagaimana ketegasan Rasulullah S.A.W dalam memelihara maruah dan hak wanita yang diganggu oleh kalangan Yahudi Bani Qainuqa dan mereka bertindak zalim dengan membunuh pemuda Islam yang datang mempertahankan wanita tadi.

Balasan yang diterima oleh Yahudi Bani Qainuqa tersebut adalah diperangi dan diusir kerana sikap melampaui dalam tindakan menghina sehingga membunuh. Beginilah Islam dalam mempertahankan hak dan maruah penganutnya. Maka lebih lagi jika maruah dan imej Islam dihina.

Amat membimbangkan pula apabila segala bentuk penghinaan yang berlaku kepada Sistem Beraja pada hari ini dipertahankan dan disokong atas alasan hak kebebasan bersuara.

Hak kebebasan bersuara ada sempadannya, biar berdisiplin dan usah menjadi kurang ajar. Islam memberikan hak kebebasan namun Islam jua menetapkan sempadannya iaitu pada perkara baik dan kebajikan sahaja.

Kita berpijak di bumi yang realitinya telah menjadi darah daging terhadap penerimaan dan pengamalan Sistem Beraja ini dan ianya mempunyai kaitan yang sangat dekat dengan bidang kuasa Islam yang diperuntukan.

Maka semua rakyat tanpa mengira kaum dan agama perlu patuh kerana ia terkandung dalam peruntukan Perlembagaan bawah Fasal (2), (3) dan (5) Perkara 3 Perlembagaan Persekutuan.

Firman Allah S.W.T:

یَـٰۤأَیُّهَا ٱلَّذِینَ ءَامَنُوۤا۟ أَطِیعُوا۟ ٱللَّهَ وَأَطِیعُوا۟ ٱلرَّسُولَ وَأُو۟لِی ٱلۡأَمۡرِ مِنكُمۡۖ فَإِن تَنَـٰزَعۡتُمۡ فِی شَیۡءࣲ فَرُدُّوهُ إِلَى ٱللَّهِ وَٱلرَّسُولِ إِن كُنتُمۡ تُؤۡمِنُونَ بِٱللَّهِ وَٱلۡیَوۡمِ ٱلۡـَٔاخِرِۚ ذَ ٰلِكَ خَیۡرࣱوَأَحۡسَنُ تَأۡوِیلًا

“Wahai orang-orang yang beriman, taatlah kamu kepada Allah dan taatlah kamu kepada Rasulullah dan kepada “Ulil-Amri” (orang-orang yang berkuasa) dari kalangan kamu. Kemudian jika kamu berbantah-bantah (berselisihan) dalam sesuatu perkara, maka hendaklah kamu mengembalikannya kepada (Kitab) Allah (Al-Quran) dan (Sunnah) RasulNya – jika kamu benar beriman kepada Allah dan hari akhirat. Yang demikian adalah lebih baik (bagi kamu), dan lebih elok pula kesudahannya.” (An-Nisa’ 59)

Ulamak Perteguh Muafakat, Islam Memperkukuh Perpaduan

Dr Nik Muhammad Zawawi
Ketua Dewan Ulamak PAS Pusat
Ahli Parlimen Malaysia (Pasir Puteh)


Syed Saddiq akui akan didakwa esok di mahkamah

Bekas Menteri Belia dan Sukan Syed Saddiq Syed Abdul Rahman mengakui akan dihadapkan ke mahkamah esok pagi berhubung pendakwaan membabitkan dua pertuduhan melibatkan dirinya di Mahkamah Sesyen Rasuah Jalan Duta, Kuala Lumpur.

Ahli Parlimen Muar itu menerusi akaun Twitternya berkata akan didakwa esok dan kemudiaan akan mengadakan sidang media secara maya pada malamnya untuk membuat pendedahan lanjut.

“8.30 pagi saya akan ke Mahkamah Kuala Lumpur untuk diadili dan pada 8 malam esok saya akan adakan sidang Live dalam Facebook dan Instagram untuk adakan pendedahan lanjut,” katanya.

Terdahulu, sebuah portal mendedahkan pendakwaan tersebut melibatkan dua pertuduhan di bawah seksyen 403 dan 405 Kanun Keseksaan iaitu kesalahan pecah amanah jenayah.

Jumlah keseluruhan penyelewengan yang dianggarkan berjumlah RM1.12 juta membabitkan wang milik parti politik yang mana beliau adalah Ketua Armada Bersatu ketika itu sebelum digugurkan keahliannya pada Mei 2020 lalu.

Selain itu, Syed Saddiq juga dijangka turut dituduh di bawah Akta Pencegahan Pengubahan Wang Haram (AMLA) di Mahkamah Sesyen Johor Bahru, dalam masa terdekat.

Siasatan ke atas Syed Saddiq tersebut dijalankan sejak Jun 2020 selepas menerima aduan berhubung kehilangan wang berjumlah RM250,000 dalam simpanannya.

Beliau sebelum ini mendakwa wang yang hilang di rumahnya di Petaling Jaya itu adalah wang peribadi milik beliau dan ibu bapanya.


Dunia mesti tahu apakah negara pengganas Israel, kata Erdogan

Ankara akan terus memberitahu dunia bagaimana peta Palestin berubah sejak rejim pengganas Israel melakukan penjajahan di wilayah berkenaan, kata Presiden Turki Recep Tayyip Erdogan.

“Seluruh dunia mesti tahu mengenai apakah negara pengganas Israel ini,” katanya pada pembukaan lebuh raya baharu Marmara Utara di Istanbul, hari ini.

Mengetengahkan sidang Perhimpunan Agung Pertubuhan Bangsa-Bangsa Bersatu (UNGA) pada Khamis, beliau menyifatkannya sebagai satu kejayaan apabila kebanyakan negara berdiri teguh mengenai isu Palestin.

“Mereka bercakap mengenai bagaimana Palestin dijajah oleh negara pengganas Israel sejak 1947, dan ditukar menjadi sebidang tanah yang kecil sekarang,” katanya.

Erdogan berkata, semua individu yang ditindas di seluruh dunia sedang menunggu hari ketika mana ‘Turki yang kuat akan muncul’.

Terdahulu, gencatan senjata dicapai oleh rejim Israel dan Hamas, setelah kedua-dua pihak bertempur selama 11 hari yang menyaksikan lebih 232 rakyat Palestin, termasuk 66 kanak-kanak dan 39 wanita, terbunuh manakala lebih 1,500 lagi cedera sejak 10 Mei lalu.

Pertubuhan Bangsa-Bangsa Bersatu (PBB) pula melaporkan sekurang-kurangnya 75,000 rakyat Palestin hilang tempat tinggal susulan serangan berterusan rejim pengganas Israel ke atas Semenanjung Gaza.

Ketegangan tercetus susulan tindakan ganas dan agresif askar serta polis rejim itu di wilayah diduduki secara haram di Baitulmaqdis Timur, di mana ratusan rakyat Palestin digempur oleh pasukan keselamatan dan pendatang haram Yahudi di Masjid Al-Aqsa dan penempatan Sheikh Jarrah, pada 10 Mei lalu.

Ketegangan merebak dari Baitulmaqdis Timur ke Semenanjung Gaza selepas pejuang Palestin berikrar akan membalas serangan Israel sekiranya tidak dihentikan. – Agensi


UMNO kalah jika tak berpakat dengan parti lain: Ahli MT

Pemimpin UMNO Perlis membayangkan parti itu akan kalah dalam Pilihan Raya Umum (PRU) akan datang dan kekal sebagai pembangkang jika tidak berpakat dengan mana-mana parti lain.

Zahidi Zainul Abidin yang juga Ahli Majlis Tertinggi UMNO berkata, jumlah kerusi yang akan dimenangi UMNO tidak akan cukup untuk parti itu membentuk kerajaan jika tidak berpakat dengan mana-mana parti lain.

Sehubungan itu, katanya, UMNO perlu berpandangan jauh untuk berpakat dengan parti-parti lain bagi menghadapi PRU15.

“Ini benda yang kena kita fikirkan. Kena berbincang. Kalau awal-awal tak setuju dengan orang, orang pun tak setuju dengan kita. Kalau UMNO boleh dapat 120 atau 112 kerusi, okey, tak payah berpakat pun tak apa sebab kita boleh bentuk kerajaan.

“Tiba-tiba tak cukup (kerusi) dapat 60 atau 40, bagaimana kita boleh pastikan untuk dapat 120 kerusi. Kalau sekarang Umno bertanding dan tak cukup 120 kerusi, sekarang no DAP, no PKR, no PPBM, siapa nak pakat dengan kita? Terus jadi pembangkang?

“Sebab kita dari awal kata kita tak mahu pakat dengan sesiapa, tiba-tiba tak cukup (majoriti), lepas tu kita nak minta pakat pula. Siapa nak pakat dengan kita?” katanya kepada pemberita di PWTC, hari ini.

Zahidi ditanya sama ada beliau bersetuju dengan pandangan Pengerusi UMNO Perlis, Datuk Seri Shahidan Kassim bahawa kedudukan parti itu lebih besar berbanding parti lain di dalam Perikatan Nasional (PN).

“Setuju ke tidak itu perkara subjektif yang perlu dilihat selepas pilihan raya umum (PRU). Kita buat urusan tapi lepas PRU. Urusan bagaimana, itu yang kami rasa kami kena bincang,” katanya.

Beliau berkata, tiada siapa yang akan bersetuju untuk berpakat dengan UMNO sekiranya parti itu menolak lamaran kerjasama parti lain.


Lebih 1.12 juta pesakit Covid-19 sembuh sehingga hari ini

Sebanyak 260 pesakit Covid-19, termasuk 65 bukan rakyat Malaysia meninggal dunia dalam tempoh 24 jam sehingga 12 tengah hari tadi menjadikan kumulatif kematian sebanyak 12,228 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh dan jumlah itu, 68 kes membabitkan kematian sebelum dibawa ke hospital atau dikategorikan sebagai Brought In Dead (BID), termasuk 29 bukan rakyat Malaysia.

Beliau berkata dalam tempoh itu juga 17,655 pesakit dilaporkan sembuh menjadikan keseluruhannya 1,128,183 kes berbanding 1,384,353 kes positif sejak awal tahun lalu.

“Sebanyak 243,942 kes lagi masih aktif. Seramai 1,096 pesakit pula masih dirawat di unit rawatan rapi dan 540 pesakit memerlukan bantuan alat pernafasan,” katanya dalam kenyataan hari ini.

Terdahulu beliau memaklumkan 20,662 jangkitan baharu dikesan dalam tempoh 24 jam itu,termasuk 3,485 membabitkan bukan warganegara Malaysia.

Katanya daripada jumlah kes harian baharu itu 676 kes atau 3.3 peratus adalah daripada kategori 3, 4 dan 5, manakala sebanyak 19,994 kes (96.7 peratus) lagi kategori 1 dan 2.

“Ini adalah berdasarkan keadaan klinikal kes semasa baharu didiagnosa COVID-19. Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes sama ada bertambah baik ke kategori lebih rendah atau merosot ke kategori lebih tinggi.

“Secara keseluruhan, hanya 2,646 kes atau 12.8 peratus daripada jumlah kes yang dilaporkan pada hari ini telah lengkap di vaksinasi iaitu dua minggu selepas mendapat dos kedua,” katanya.

Dr Noor Hisham juga memaklumkan 34 kluster baharu dikesan dalam tempoh itu menjadikan keseluruhannya 4,154 kluster dengan 2,846 sudah ditamatkan.

Daripada jumlah itu katanya, 20 kluster membabitkan jangkitan di tempat kerja, komuniti (12) dan masing-masing satu kumpulan berisiko tinggi di Selangor dan pusat tahanan di Pulau Pinang.


Kes NFC, mahkamah beri masa kepada kerajaan bincang penyelesaian RM253.6 juta

Mahkamah Tinggi Kuala Lumpur hari ini memberi masa kepada Kerajaan Malaysia dan National Feedlot Corporation (NFC), sama ada untuk menyelesaikan kes saman membabitkan kedua-dua pihak atau perbicaraan diteruskan pada 17 Mei ini.

Dalam saman itu, Kerajaan Malaysia menuntut NFC membayar balik pinjaman dan faedah berjumlah RM253.6 juta berhubung projek Pusat Fidlot Nasional di Gemas, Negeri Sembilan. Syarikat NFC diuruskan oleh suami serta tiga anak bekas Menteri Pembangunan Wanita, Keluarga dan Masyarakat Tan Sri Shahrizat Abdul Jalil, menurut laporan Bernama.

Peguam Kanan Persekutuan Nurhafizza Azizan, yang mewakili kerajaan ketika ditemui pemberita berkata hari ini sepatutnya ditetapkan untuk menyambung perbicaraan di hadapan Pesuruhjaya Kehakiman Anand Ponnudurai, dengan suami Shahrizat, Datuk Dr Mohamad Salleh Ismail selaku defendan kedua akan memberi keterangan.

“Bagaimanapun, perbicaraan hari ini ditangguhkan berikutan NFC memohon penangguhan perbicaraan bagi penyelesaian kes saman itu.

“Pihak-pihak akan memaklumkan kepada mahkamah mengenai status penyelesaian kes pada 17 Mei. Sekiranya, tiada penyelesaian dicapai, kes akan diteruskan dengan perbicaraan pada hari berkenaan,” katanya dan memaklumkan pihak defendan mengemukakan lima saksi dalam kes saman itu.

Perbicaraan kes saman itu bermula 13 Jan 2020 dan seramai tujuh saksi plaintif dan seorang saksi defendan, telah selesai memberi keterangan.

Kerajaan selaku plaintif tunggal menamakan NFC sebagai defendan pertama, manakala Mohamad Salleh dan tiga anaknya, Wan Shahinur Izran, Wan Shahinur Izmir dan Wan Izzana Fatimah Zabedah, masing-masing merupakan defendan kedua hingga kelima.

Defendan lain adalah enam syarikat yang dikawal oleh keluarga Mohamad Salleh, iaitu National Meat & Livestock Corporation Sdn Bhd, Real Food Corporation Sdn Bhd, Meatworks Corporation Sdn Bhd, Agroscience Industries Sdn Bhd, Asian Bioscience Corporation Sdn Bhd dan Techknowlogy Imageware (M) Sdn Bhd.

Dalam pernyataan tuntutan itu, Kerajaan mendakwa satu perjanjian telah ditandatangani dengan NFC pada 6 Dis, 2007 bagi pinjaman berjumlah RM250 juta, sebahagian daripadanya digunakan untuk membiayai penubuhan dan operasi Pusat Fidlot Nasional, selaras dengan dasar untuk membangun serta meningkatkan pengeluaran daging lembu dan produk daging lembu.

Dakwa plaintif, pinjaman itu disalurkan kepada NFC dalam tiga peringkat, dan keluarga Mohamad Salleh membuat 10 pengeluaran berjumlah RM180.51 juta dari 24 Jan 2008 hingga 3 Jan 2011.

Kerajaan mendakwa daripada RM180.51 juta yang dikeluarkan, hanya RM8.32 juta dibayar secara terus kepada pihak ketiga untuk menjalankan projek Pusat Fidlot Nasional, manakala baki dana yang dikeluarkan telah dipindahkan ke akaun NFC yang lain dan sejumlah RM118.04 juta daripada baki itu didakwa telah disalahgunakan.

Dakwa plaintif, dana sebanyak RM9.76 juta digunakan untuk membeli dua unit kediaman di One Menerung Residence oleh defendan keenam iaitu National Meat & Livestock Corp dan pada masa sama, sebanyak RM300,000 dipercayai digunakan untuk membuat bayaran kepada seorang individu bagi tujuan yang tidak didedahkan, manakala RM1.8 juta lagi dibayar kepada individu sama.

Kerajaan mendakwa keluarga Mohamad Salleh telah menggunakan dana yang dipinjam daripada kerajaan itu untuk membayar sewa bulanan RM28,000 bagi satu lot pejabat di Solaris Mont Kiara dan membeli dua bidang tanah di Putrajaya, membuat bayaran kepada dua firma guaman, serta membeli sebuah rumah kedai empat tingkat di Solaris Mont Kiara.


Jumlah mangsa banjir lima negeri hingga tengah malam tadi turun

Jumlah mangsa banjir di lima negeri – Pahang, Johor, Kelantan, Kedah dan Terengganu – sehingga jam 12 tengah malam ini, turun kepada 2,914 berbanding 3,690 pada jam 8 malam tadi.

Pahang kekal mencatat jumlah mangsa banjir tertinggi iaitu seramai 2,809 daripada 851 mangsa, dengan Kuantan merekodkan 2,690 mangsa (816 mangsa) yang kini ditempatkan di 16 pusat pemindahan sementara (PPS).

Sementara 119 mangsa lagi daripada 35 keluarga di Pekan berlindung di empat PPS.

Di Johor, jumlah mangsa banjir tidak berubah iaitu melibatkan 33 orang daripada 10 keluarga masing-masing 26 mangsa di Segamat dan tujuh di Mersing yang dipindahkan ke dua PPS.

Di Kelantan, 28 mangsa banjir (enam keluarga) dari daerah Pasir Mas masih berlindung di sebuah PPS.

Di Kedah pula, seramai 26 mangsa daripada lapan keluarga di Kulim ditempatkan di sebuah PPS, manakala 18 mangsa (enam keluarga) di Kemaman, Terengganu berlindung di sebuah PPS.

Jabatan Meteorologi Malaysia (MetMalaysia) pula mengeluarkan amaran ribut petir, hujan lebat dan angin kencang dijangka di lima negeri dan Wilayah Persekutuan, sejingga jam 1 pagi hari ini (Rabu, 8 Februari 2023).

Negeri dan kawasan yang dijangka mengalami keadaan cuaca itu ialah:

Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran, kata MetMalaysia dalam kenyataan malam tadi.


Kes di 10 negeri naik, jangkitan baharu di Sarawak melonjak

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi naik semula kepada 20,396 kes, berbanding 19,057 kes semalam.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan kumulatif sejak pandemik Covid-19 menular di negara ini awal tahun lalu kepada 1,844,835  kes.

Berdasarkan data yang dikeluarkan Kementerian Kesihatan (KKM) hari ini, 10 negeri merekodkan peningkatan dengan Sarawak hampir menyamai kes di Selangor.

Negeri yang merekodkan peningkatan kes ialah Selangor, Sarawak, Johor, Pulau Pinang, Kedah, Terengganu, Pahang, Melaka, Negeri Sembilan, dan Putrajaya.

Selangor merekodkan 3,886 kes baharu berbanding, 3,775 semalam, diikuti Sarawak (3,747 kes baharu, 2,723 semalam); Johor (2,165 baharu, 2,077 semalam); Pulau Pinang (1,961 baharu, 1,558 semalam); dan Kedah (1,587 baharu, 1,329 semalam).

Terengganu pula merekodkan 861 kes baharu berbanding 605 semalam; Pahang (485 baharu, 410 semalam); Melaka (459 baharu, 338 semalam); Negeri Sembilan (269 baharu, 242 semalam); dan Putrajaya (25 baharu, 18 semalam).


2,877 kes baharu, lapan kematian

Jumlah jangkitan harian Covid-19 dalam tempoh 24 jam semalam (Khamis, 24 November 2022) turun kepada 2,877 kes setelah mencatat 3,537 kes dalam tempoh sama pada Rabu.

Menurut rekod Kementerian Kesihatan (KKM) yang dikemas kini pagi ini, jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,978,350 kes, dengan 4,914,858 pesakit telah sembuh, termasuk 3,226 yang pulih semalam.

Menurut data laman sesawang Github KKM, daripada jumlah jangkitan baharu itu, 1,837 kes melibatkan individu yang telah menerima suntikan dos penggalak; 718 kes (penerima dua dos); 310 kes (individu tidak divaksinasi); dan 12 kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 26,856 kes masih aktif, turun semula berbanding 27,213 yang dilaporkan sehingga Rabu.

Daripada jumlah itu, 24,743 pesakit masih menjalani kuarantin di rumah (25,127 pesakit pada Rabu); dan 2,016 dirawat di hospital, meningkat semula berbanding 1,978 pada Rabu.

Seramai 97 pesakit dimasukkan ke unit rawatan rapi (101 pada Rabu), dengan 62 daripadanya memerlukan alat bantuan pernafasan (61 pada Rabu).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, lapan pesakit meninggal dunia akibat komplikasi Covid-19 dalam tempoh 24 jam semalam, termasuk satu kes kematian di luar fasiliti kesihatan atau ‘brought in death’ (BID).

Tiga daripada kes kematian itu dilaporkan di Terengganu; Perak (dua termasuk 1 BID), dan masing-masing satu di Negeri Sembilan, Sarawak dan Selangor.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,636 kes, termasuk 7,796 kes BID.


4 pemegang konsesi lebuh raya di Lembah Klang terima surat tawaran ALR

Gamuda Bhd mengumumkan bahawa empat syarikat pegangan konsesi, masing-masing secara berasingan telah menerima surat tawaran bersyarat untuk cadangan pelupusan semua sekuriti kepada Amanat Lebuhraya Rakyat Bhd (ALR) dan penyampaian penerimaan bertulis.

Syarikat-syarikat itu adalah Kesas Holdings Bhd (KESAS Holdings), Sistem Penyuraian Trafik KL Barat Holdings Sdn Bhd (SPRINT Holdings), Lingkaran Trans Kota Holdings Bhd (LITRAK Holdings) dan Projek Smart Holdings Sdn Bhd (SMART Holdings).

Gamuda dalam satu makluman kepada Bursa Malaysia berkata setiap tawaran KESAS, SPRINT, LITRAK dan SMART telah diberikan oleh ALR secara kendiri dan saling eksklusif antara satu sama lain, lapor Bernama.

“Setiap syarikat pegangan konsesi dijangkakan untuk memulakan rundingan berasingan dengan ALR bagi memuktamadkan terma dan syarat perjanjian masing-masing untuk cadangan pelupusan,” katanya.

Pelaksanaan perjanjian muktamad oleh setiap syarikat dengan ALR akan tertakluk kepada penyempurnaan pelaksanaan usaha wajar ke atas setiap syarikat konsesi lebuh raya dan kelulusan oleh pihak berkuasa kawal selia yang berkaitan bagi setiap tawaran mengikut kehendak ALR.

Selain itu, perjanjian tersebut juga tertakluk kepada pelaksanaan oleh setiap syarikat berdasarkan terma dan syarat yang akan diluluskan oleh ALR, kelulusan pengecualian cukai pendapatan termasuk pengecualian duti setem daripada kerajaan dan kelulusan pemegang saham yang diperlukan oleh pemegang saham masing-masing.

Pada 4 April, Gamuda telah menerima surat tawaran bersyarat untuk ALR mengambil alih semua sekuriti dalam syarikat konsesi lebuh rayanya.

Katanya, ALR telah menawarkan untuk memperoleh 70 peratus kepentingannya dalam KESAS Sdn Bhd; 51.6 peratus kepentingan dalam SPRINT; 43.2 peratus kepentingan dalam LITRAK dan 50 peratus kepentingan dalam SMART, dengan bahagian nilai ekuiti yang dijangkakan untuk semua syarikat konsesi lebuh rayanya berjumlah RM2.33 bilion.

ALR menawarkan secara bersyarat untuk membeli semua sekuriti KESAS berdasarkan nilai perusahaan sebanyak RM1.24 bilion pada tarikh penilaian 31 Dis 2021; RM1.81 bilion untuk SPRINT; RM2.12 bilion untuk LITRAK dan RM313 juta untuk SMART.

LITRAK Holdings Bhd dalam satu makluman berasingan hari ini berkata adalah menjadi hasrat lembaga pengarahnya untuk mengagihkan hasil bersih yang sama daripada pelupusan yang dicadangkan kepada pemegang saham, tertakluk kepada pelaksanaan perjanjian muktamad dan penyelesaian pelupusan yang dicadangkan.

Sementara itu, Kumpulan Perangsang Selangor Bhd (KPS) berkata syarikat bersekutu 20 peratus miliknya, SPRINT Holdings, juga telah menerima tawaran SPRINT dan akan membuat pengumuman terperinci yang sesuai berhubung tawaran itu dalam masa terdekat.


1,241 kes baharu, enam kematian

Jumlah jangkitan baharu Covid-19 dalam tempoh 24 jam semalam (Rabu, 14 Disember 2022) meningkat lagi kepada 1,241 kes, berbanding 1,040 yang direkodkan pada Selasa.

Jumlah terbaharu itu menjadikan kumulatif positif sejak 25 Januari 2020 sebanyak 5,013,724 kes dengan 4,959,725 pesakit telah sembuh, termasuk 1,567 yang pulih semalam, menurut data terbaharu Kementerian Kesihatan (KKM).

Pada Isnin, negara mencatat 809 kes baharu Covid-19 dan 867 pada Ahad – terendah sejak kali terakhir merekodkan 941 kes pada 29 Mac 2021.

Dalam tempoh semalam juga sebanyak 893 kes melibatkan individu yang telah menerima vaksin dos penggalak; diikuti 215 kes individu lengkap divaksinasi; sembilan kes (individu belum lengkap divaksinasi); dan 124 kes (individu tidak divaksinasi).

Rekod KKM juga menunjukkan sebanyak 17,215 kes masih aktif, turun berbanding 17,547 yang dicatat pada Selasa, manakala 16,138 pesakit masih menjalani kuarantin di rumah (16,378 pada Selasa). Tiada pesakit yang ditempatkan di PKRC.

Menurut KKM, seramai 1,010 pesakit menerima rawatan di hospital (1,100 pada Selasa), dan 67 dimasukkan ke unit rawatan rapi (69 pada Selasa). Seramai 43 pesakit ICU memerlukan alat bantuan pernafasan (52 pada Selasa).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seramai enam pesakit meninggal dunia akibat komplikasi Covid-19 semalam, dengan satu daripadanya melibatkan kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak 17 Mac 2020 meningkat kepada 36,784 mangsa, termasuk 7,837 kes BID.

Dua daripada kematian itu masing-masing dilaporkan di Kedah, termasuk satu BID; serta Negeri Sembilan. Dua lagi kes dilaporkan di Johor dan Perak.


Hassan persoal kerajaan tarik balik rayuan, adakah Majlis Raja-Raja dirundingi?

Tindakan kerajaan campuran berhubung keputusan menarik balik rayuan mengenai penggunaan Kalimah Allah dalam kitab agama selain Islam terus dipersoalkan.

Ahli Parlimen Pasir Gudang, Hassan Abdul Karim mempersoalkan sama ada keputusan dibuat kerajaan itu sudah dirundingi dengan pihak Majlis Raja-Raja Melayu dan kerajaan perlu memberi penjelasan yang segera bagi meredakan kegelisahan umat Islam.

“Adakah Majlis Raja-Raja Melayu telah dirundingi dan persetujuan Raja-Raja telah diperolehi sebelum rayuan ditarik balik?

“Jawapan dan penjelasan dari Menteri Dalam Negeri dan Perdana Menteri adalah sangat penting dalam meredakan kegelisahan masyarakat Islam sekarang,” soalnya dalam satu kenyataan hari ini.

Bekas Menteri Agama, Datuk Seri Dr. Haji Zulkifli Mohamad Al-Bakri sebelum ini berkata keputusan membuat rayuan tersebut sebelum ini diputuskan oleh kerajaan bagi menjunjung titah Sultan Selangor dan Johor.

Terdahulu, Kementerian Dalam Negeri (KDN) dan Kerajaan Malaysia dilaporkan telah menarik balik rayuan berhubung keputusan Mahkamah Tinggi pada 2021.

Notis pemberhentian difailkan Jabatan Peguam Negara pada 18 April baru-baru ini.

Tegas Hassan lagi, persoalan mengenai keputusan dibuat oleh kerajaan juga boleh dipersoalkan memandangkan isu melibatkan agama Islam melibatkan Majlis Raja-Raja Melayu.

“Kes rayuan ke Mahkamah Rayuan difailkan oleh Kerajaan Persekutuan yang terdahulu pada 12 Mac 2021. Apa rasional rayuan ini ditarik balik oleh Kerajaan Persekutuan sekarang?

“Adakah keputusan menarik balik rayuan tersebut dibuat secara yang betul, berniat baik, tidak menyalahi Undang-undang pentadbiran?

“Tidakkah peruntukan Undang-undang Perlembagaan Persekutuan berkenaan kedudukan Agama Islam terletak dalam bidang kuasa Majlis Raja-Raja Melayu?” soalnya lagi.


Tiga laporan polis berhubung nama, kad pengenalan diguna pengundi lain

Polis menerima tiga laporan berkaitan nama dan kad pengenalan digunakan individu lain untuk mengundi pada Pilihan Raya Negeri (PRN) di Kedah, setakat ini.

Ketua Polis Kedah Datuk Fisol Salleh berkata dua laporan berkenaan diterima di daerah Kulim manakala satu laporan di daerah Kuala Muda, menurut laporan Bernama.

Beliau berkata dua wanita tidak berpuas hati apabila dimaklumkan petugas Suruhanjaya Pilihan Raya (SPR) bahawa namanya telah ditanda untuk mengundi menyebabkan mereka tidak dapat menunaikan tanggungjawab itu, masing-masing berlaku di Kulim dan Kuala Muda.

“Kes lain di Kulim pula melibatkan seorang lelaki yang mendakwa namanya telah digunakan oleh orang lain untuk mengundi,” katanya pada sidang media di Ibu Pejabat Polis Kontinjen (IPK) Kedah di sini hari ini.

Beliau berkata pihak polis telah membuka kertas siasatan di bawah Seksyen 7 Akta Kesalahan Pilihan Raya 1954 bagi ketiga-tiga kes berkenaan.

Dalam pada itu, Fisol berkata pihaknya juga mengesan satu video tular menerusi media sosial tentang seorang wanita yang tidak berpuas hati apabila petugas SPR membantu suaminya yang merupakan Orang Kurang Upaya (OKU) menanda kertas undi di pusat mengundi di Pendang.

“Wanita yang merupakan isteri kepada lelaki itu mendakwa petugas SPR telah menanda pada kertas undi tidak sepertimana yang dikehendaki suaminya. Bagaimanapun, setakat ini, polis masih belum menerima sebarang laporan berhubung kejadian daripada wanita atau petugas SPR yang terlibat,” katanya.

Berkenaan satu lagi video tular berkaitan bas yang didakwa membawa “pengundi hantu” di daerah Kuala Muda, Fisol menjelaskan dakwaan itu tidak benar sama sekali kerana bas-bas yang ditularkan itu ialah bas yang disewa oleh pihak polis untuk membawa petugas polis di sekitar daerah berkenaan.

Beliau berkata pihaknya telah menyewa 34 bas dari Kuala Lumpur dan Kedah untuk membawa petugas-petugas polis yang ditugaskan menjaga keselamatan dan kelancaran proses PRN sepanjang pilihan raya kali ini.

Sementara itu, Fisol menasihati orang ramai terutamanya penyokong parti politik di Kedah supaya tidak mengadakan sebarang aktiviti konvoi bermula petang ini sehingga malam nanti bagi mengelakkan kesesakan lalu lintas.

“Kalau hendak sambut kemenangan parti politik mereka pun jangan sehingga menyusahkan dan mengganggu ketenteraman awam,” katanya.


PRN Melaka: Polis kenal pasti 16 lokasi panas

Polis Melaka mengenal pasti 16 lokasi panas di negeri itu ketika Pilihan Raya Negeri (PRN) bermula hari penamaan calon 8 November ini, kata Ketua Polis Negeri, Datuk Abdul Majid Mohd Ali.

Menurutnya semua lokasi panas di ketiga-tiga daerah itu akan dipantau menggunakan unit dron.

Katanya, polis akan menggunakan empat unit dron bagi memantau lokasi-lokasi panas selain bantuan dari Unit Pencegahan Rusuhan, Pasukan Gerak Am (PGA) dan Unit pasukan Simpanan Persekutuan (FRU).

“Daripada penilaian yang dibuat ketika ini kita dapati terdapat 16 kawasan yang dipanggil ‘hot spot’ yang mana akan diberi tumpuan utama oleh polis dan kita akan gunakan unit dron untuk membuat penilaian tentang keselamatan dan ketenteraman awam.

“Apabila ada dron penugasan dan persediaan kita lebih mudah, selain pandangan lebih jauh dan kita sebenarnya akan buat pengawasan di semua kawasan tetapi lokasi-lokasi panas akan diberi tumpuan lebih,” katanya pada sidang media selepas menyaksikan Latihan Ketenteraamn Awam (POX) OP PRN Melaka di Balai Polis Melaka Tengah di Banda Kaba, hari ini.

Abdul Majid memberi jaminan polis akan memastikan aspek keselamatan dan ketenteraman awam sepanjang tempoh PRN ketika pandemik Covid-19, termasuk penguatkuasaan prosedur operasi standard (SOP).

“Polis kontinjen Melaka amat bersedia jika berlaku apa sahaja kemungkinan berkaitan ketenteraman awam.

“Maknanya latihan yang dibuat, bermula daripada latihan ketenteraman awam sehingga jika keadaan jadi tidak terkawal pengisytiharan darurat akan dibuat.

“Semasa PRN ini juga, kontinjen Melaka mempunyai 17 pasukan ‘light strike force’ yang mana kita akan memastikan ketenteramana awam sepanjang PRN ini berjalan lancar supaya rakyat boleh keluar mengundi dan proses demokrasi itu juga berjalan lancar,” katanya.

Pada masa sama Abdul Majid berkata, seramai 3,835 pegawai dan anggota polis termasuk 1,245 bantuan kontinjen luar Melaka digerakkan untuk membuat kawalan dan penugasan sepanjang tempoh PRN ini.

Menurutnya, cuti tahunan pegawai dan anggota polis Melaka turut dibekukan bagi mengadapi PRN ini.


Bunuh dua beradik dalam insiden kebakaran, penganggur didakwa

Seorang penganggur didakwa di Mahkamah Majistret Selayang hari ini, atas dua pertuduhan membunuh dua beradik dalam satu insiden melibatkan kebakaran di rumah mereka di Kampung Baru Kundang, Rawang dekat sini, September lepas.

Mohd Fauzi Selamat, 46, mengangguk faham ketika pertuduhan dibacakan di hadapan Majistret Nik Mohd Fadli Nik Azlan, menurut laporan Bernama.

Bagaimanapun, tiada pengakuan direkodkan daripada lelaki itu kerana kes bunuh di bawah bidang kuasa Mahkamah Tinggi.

Mengikut pertuduhan pertama dan kedua, Mohd Fauzi didakwa membunuh seorang remaja perempuan, B. Diviyah, 19, dan adik lelakinya yang berumur tiga tahun, B. Visnu di rumah mereka di Jalan Tambahan 2, Kampung Baru Kundang, Rawang dekat sini, antara 10.10 pagi dan 10.40 pagi, pada 14 Sept 2021.

Tertuduh didakwa mengikut Seksyen 302 Kanun Keseksaan yang membawa hukuman mati, jika sabit kesalahan.

Mahkamah menetapkan 16 Mac untuk sebutan semula kes bagi serahan laporan bedah siasat dan kimia.

Pendakwaan dikendalikan Timbalan Pendakwa Raya Wan Nur Iman Wan Ahmad Afzal manakala tertuduh tidak diwakili peguam.

Turut hadir dalam prosiding itu, peguam pemerhati yang mewakili keluarga mangsa Mahendren Naidu.

Ketika ditemui media di perkarangan mahkamah, ibu bapa mangsa P. Chitra devi dan T. Balan masing-masing berusia 48 tahun yang menangis teresak-esak berkata mereka mahu keadilan ke atas apa yang berlaku terhadap anak mereka.


Hukuman mati warga Malaysia dikekalkan Mahkamah Rayuan Singapura

Rayuan seorang warga Malaysia, Nagaenthran K Dharmalingam berhubung hukuman mati yang dijatuhi terhadapnya sebelum ini ditolak Mahkamah Rayuan Singapura hari ini.

Menurut laporan media AFP, keputusan penolakan rayuan tersebut diputuskan Ketua Hakim Singapura Sundaresh Menon dengan menyifatkan ia sebagai penyalahgunaan proses mahkamah, malah permohonan untuk menangguhkan prosiding bagi penilaian psikiatri juga turut ditolak.

Dalam pada itu, mahkamah juga turut memutuskan bahawa undang-undang antarabangsa tidak terpakai dalam kes banduan bilik akhir warga Malaysia itu.

Peguamnya, Nagaentran M Ravi berkata anak guamnya itu mungkin akan dihukum gantung dalam beberapa hari akan datang.

“Nagaenthran, yang merupakan orang kurang upaya (OKU) mental, akan dihukum gantung, mungkin dalam beberapa hari akan datang,” katanya hantaran Facebook hari ini.

Nagaenthran, 33, dijatuhkan hukuman mati sejak lebih sedekad lalu atas kesalahan mengedar 42.72 gram heroin ke Singapura, negara Asia Tenggara yang terkenal dengan beberapa undang-undang paling ketat dunia bersabit dadah haram.

Kesnya itu menarik perhatian antarabangsa termasuk Perdana Menteri Malaysia, Datuk Seri Ismail Sabri Yaakob, sekumpulan pakar PBB dan jutawan British Richard Branson yang menggesa Singapura meringankan hukuman mati itu.

Sebelum ini, Mahkamah Tinggi Singapura sudah menangguhkan pelaksanaan hukuman Dharmalingam tahun lalu tanpa memutuskan keputusan terhadap rayuannya selepas dia disahkan positif Covid-19 sehari sebelum dia dihukum gantung.

Bekas peguamnya, M Ravi dan aktivis berkata, intelek Dharmalingam berada pada tahap yang ditakrifkan sebagai kecacatan mental hingga dia mempunyai gangguan lain yang menjejaskannya membuat keputusan dan kawalan refleksnya.


Hadi kekal Presiden PAS sehingga 2023, jawatan tak dicabar

Datuk Seri Abdul Hadi Awang mengekalkan jawatan Presiden PAS bagi sesi 2021-2023 selepas tiada pencabar yang akan bertanding pada Muktamar Tahunan PAS ke-67 yang akan diadakan bulan depan.

Selain Hadi, Datuk Seri Tuan Ibrahim Tuan Man turut mengekalkan jawatan Timbalan Presiden yang tidak dipertandingkan.

Keputusan tersebut menyaksikan PAS memberi kepercayaan penuh kepada kedua-dua pemimpin utama itu untuk meneruskan perjuangan dan hala tuju parti sehingga 2023 nanti.

Untuk rekod, Hadi menerajui parti itu sejak tahun 2002 bagi menggantikan Allahyarham Datuk Dr Fadzil Noor manakala Tuan Ibrahim menjawat jawatan nombor dua parti sejak 2015.

Menurut portal Harakah Daily, bagi sesi pemilihan kali ini, PAS menerima jumlah borang pencalonan sebanyak 159 daripada 197 kawasan dengan satu borang ditolak.

Bagi calon Naib Presiden pula, lima nama dicalonkan iaitu Menteri Besar Terengganu, Datuk Seri Dr. Ahmad Samsuri Mokhtar; Menteri di Jabatan Perdana Menteri (Hal Ehwal Agama), Idris Ahmad dan seorang lagi penyandang jawatan sekarang, Mohd. Amar Nik Abdullah.

Menteri Besar Kedah, Muhammad Sanusi Md. Nor dan Ahli Jawatankuasa Kerja Pas Pusat, Mohd. Zuhdi Marsuki pula bakal mencabar jawatan naib presiden.

Untuk rekod, Mohd. Zuhdi juga merupakan Setiausaha Politik kepada Menteri Alam Sekitar dan Air merangkap Timbalan Presiden PAS.

Senarai 43 calon akan bertanding jawatan Ahli Jawatankuasa Pusat antaranya, bekas Menteri Perusahaan, Perladangan dan Komoditi, Datuk Dr. Khairuddin Aman Razali Attakiri dan anggota Kabinet kerajaan sekarang iaitu Datuk Amzad Hashim, Datuk Marzuk Shaari, Datuk Seri Takiyuddin Hassan dan Datuk Siti Zailah Mohd Yusof.

Muktamar Tahunan PAS ke-67 akan diadakan pada 6 dan 7 November ini di Kuala Terengganu secara hibrid.

Kehadiran fizikal melibatkan Ahli Jawatankuasa Kerja PAS Pusat, Ahli Majlis Syura Ulama dan Pesuruhjaya PAS Negeri/Wilayah Persekutuan sahaja.

Sebelum ini, Setiausaha Agung PAS, Datuk Seri Takiyuddin Hassan menyatakan muktamar itu hanya akan dihadiri pada kadar jumlah yang dibenarkan sahaja.


China diserang varian baharu Omicron BF.7 lebih berbahaya

Apabila China mengurangkan sekatan di tengah-tengah peningkatan kes Covid-19, pakar bimbang sama ada BF.7 – varian yang dominan di negara tembok besar itu – boleh membawa masalah baharu kepada dunia.

Subvarian BF.7, yang berasal daripada varian BA.5, kali pertama dikesan di dunia pada Julai 2022, sangat mahir dalam mengelak imuniti dan dipercayai memacu lonjakan semasa China, sekali gus mendorong banyak negara, termasuk Malaysia, untuk memeriksa suhu badan pelancong yang memasuki pintu sempadan masing-masing.

Walaupun penambahan kes di China dikaitkan dengan BF.7, ia tidak menyebabkan lonjakan di negara lain seperti Amerika Syarikat (AS), Denmark, Jerman, Perancis dan India.

“Apa yang saya bimbang, secara jujur, adalah – dengan lonjakan besar kes di China – potensi untuk varian baharu berkembang dalam konteks itu yang mungkin lebih tahan terhadap rawatan semasa dan imuniti. Dan itu boleh tersebar di seluruh dunia,” kata Dr David Hamer dari Pusat Perubatan Boston. “Tetapi, anda tahu, masa akan menentukan.”

Menurut covSpectrum.org, laman web khusus untuk membantu saintis menyiasat dan mengenal pasti varian Covid-19, BF.7 turut dikesan di Malaysia pada Ogos dan September tahun ini melibatkan Selangor, Pahang dan Melaka.

Gejalanya serupa dengan varian lain seperti hidung berair, batuk dan cirit-birit.

Laporan dari China menunjukkan, subvarian itu mempunyai kadar penularan yang sangat tinggi, dengan kebolehjangkitan asas (R0) lebih daripada 10.

Purata R0 bagi varian Omicron lain adalah sekitar lima. Semakin tinggi angka R0, semakin tinggi kebolehjangkitannya.

Memetik FMT, pakar virologi Universiti Sains Malaysia, Dr Kumitaa Theva Das, bagaimanapun berkata, R0 tinggi BF.7 di China mungkin disebabkan oleh tahap imuniti yang lebih rendah di negara itu.

“Berdasarkan bukti semasa, tiada tanda peningkatan keterukan (penyakit) yang dikaitkan dengan BF.7 jika dibandingkan dengan varian lain,” katanya.

Malah, Pertubuhan Kesihatan Sedunia (WHO) tidak meletakkan subvarian Omicron itu di bawah pemantauan. – Agensi


Kes baharu turun kepada 5,809

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun semula kepada 5,809 kes, berbanding 6,517 kes yang dilaporkan dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu itu menjadikan kumulatif kes sejak awal tahun lalu hingga tengah hari tadi sebanyak 2,541,147 kes.

Berdasarkan statistik dalam laman sesawang COVIDNOW kendalian Kementerian Kesihatan (KKM), sehingga semalam seramai 2,441,485 pesakit Covid-19 dilaporkan telah sembuh.

Semalam, jangkitan Covid-19 di Lembah Klang kembali melonjak dengan merekodkan 2,267 kes daripada keseluruhan 6,517 kes yang dilaporkan.

Lembah Klang yang merangkumi Selangor, Kuala Lumpur dan Putrajaya pernah menjadi ‘hotspots’ atau ‘zon panas’ penularan Covid-19 di negara ini, khususnya sepanjang Ogos lalu.

Berdasarkan statistik dikeluarkan Jabatan Kesihatan di setiap negeri, sembilan negeri dan Wilayah Persekutuan mencatat peningkatan kes baharu, semalam.


PRN Johor diadakan untuk desak Ismail Sabri bubar Parlimen: PH

UMNO didakwa cuba memberi tekanan kepada Perdana Menteri Datuk Seri Ismail Sabri Yaakob supaya membubarkan Parlimen dengan mengambil langkah mengadakan Pilihan Raya Negeri (PRN) Johor.

Blok pembangkang, Pakatan Harapan (PH) menyifatkan UMNO sengaja mengadakan PRN Johor bagi mendesak supaya Ismail Sabri tunduk dengan tuntutan kumpulan kluster mahkamah, ia walaupun menyedari rakyat ketika ini sedang berdepan kesempitan hidup.

Majlis Presiden PH berkata tindakan mengadakan PRN Johor sebagai tidak bertanggungjawab memandangkan rakyat terutama di Johor masih terbelenggu dengan isu ekonomi, wabak Covid-19 dan banjir.

Namun, PH tidak akan membiarkan UMNO menang mudah dan membuat ketetapan untuk bertanding PRN Johor.

“Isu-isu persiapan termasuk agihan kerusi, pelancaran jentera pilihan raya, penamaan calon Menteri Besar serta sebarang kerjasama atau persefahaman politik dengan parti-parti pembangkang yang lain akan dimuktamadkan dalam masa terdekat,” katanya dalam satu kenyataan.

Kenyataan itu dikeluarkan Presiden PKR, Datuk Seri Anwar Ibrahim; Presiden Parti Amanah Negara (AMANAH), Mohamad Sabu; Setiausaha Agung DAP, Lim Guan Eng serta Presiden Pertubuhan Kinabalu Progresif Bersatu (UPKO), Datuk Seri Madius Tangau.

Mereka juga meminta SPR memperbetul prosedur operasi standard (SOP) bagi kempen PRN kelak memandangkan jumlah kemasukan ke hospital ekoran Covid-19 stabil, selain jumlah penerima dos kedua yang tinggi, mencecah 80 peratus dan dos penggalak lebih 30 peratus.

Katanya, ini termasuk membolehkan aktiviti seperti ceramah serta kempen bersemuka diadakan dengan selamat sepanjang tempoh berkempen bagi PRN berkenaan.

“Membenarkan ceramah dan aktiviti kempen bersemuka seperti pemberian bahan cetak rumah ke rumah dibenarkan dengan pematuhan ketat SOP selain akses media diberi kepada semua parti secara adil dari segi ruangan masa dan ruangan cetak sama ada akhbar atau media dalam talian.

“SPR digerakkan dengan aktif untuk berada di kedutaan Malaysia di Singapura, United Kingdom, Amerika Syarikat, Australia serta negara-negara lain untuk memastikan undi pos dapat dilaksana dengan baik, selain tempoh kempen sekurang-kurangnya 21 hari,” katanya.

Majlis Presiden katanya bertekad merangkul seluruh kekuatan pembangkang dan masyarakat sivil dalam usaha memenangi PRN berkenaan.

“Bukan saja demi memenangi semula mandat rakyat yang sudah diperoleh pada Pilihan Raya Umum ke-14, tetapi dengan matlamat membentuk sebuah kerajaan negeri lebih stabil demi masa depan Johor yang lebih baik,” katanya.

DUN Johor dibubarkan secara rasmi semalam selepas mendapat perkenan Sultan Johor, Sultan Ibrahim Iskandar, sementara SPR dijadual mengadakan mesyuarat khasnya pada 9 Februari depan bagi menentukan tarikh-tarikh penting iaitu hari penamaan calon, hari mengundi awal serta hari mengundi biasa bagi PRN Johor.


‘Kerjasama Bersatu-DAP kerana benci Najib bukan kerana suka kami pun’

Tun Dr Mahathir Mohamad menyifatkan kerjasama antara Bersatu dengan DAP dalam Pakatan Harapan (PH) sebelum ini berjaya disebabkan semata-mata kebencian mereka terhadap bekas Perdana Menteri, Datuk Seri Najib Razak dan bukan kerana suka sama suka.

Bekas Perdana Menteri dua kali itu berkata usaha UMNO yang cuba mengikuti langkah Bersatu bekerjasama dengan DAP seperti sebelum ini tidak akan berjaya memandangkan mereka tidak mempunyai satu matlamat yang sama untuk dicapai malah ia suatu yang mustahil untuk berlaku.

“Memang pun UMNO tak boleh kerjasama dengan DAP, jadi masa zaman saya dahulu pun mereka tidak boleh bekerjasama dengan DAP.

“Tetapi apabila saya dan Bersatu bekerjasama dengan DAP, kerana mereka benci kepada Najib mereka sokong kami, bukan kerana suka kepada kami tapi suka nak jatuhkan Najib sahaja,” katanya semasa wawancara dengan Agenda Daily baru-baru ini.

Kerjasama DAP dan Bersatu bersama PKR dalam Pakatan Harapan sebelum ini berjaya menumbangkan Barisan Nasional (BN) buat kali pertama dalam sejarah semasa Pilihan Raya Umum Ke-14 lalu.

Menurut Dr Mahathir lagi, sikap DAP terhadap Bersatu juga berubah apabila menjadi kerajaan pusat dan parti tersebut itu kemudiaannya tidak menyokong parti Bersatu yang dipimpinnya apabila dilihat lebih mesra dengan Presiden PKR, Datuk Seri Anwar Ibrahim selepas itu.

“Bila Najib dah jatuh jadi tercapai lah matlamat mereka dan mereka alih kemudiaan tidak sokong Bersatu pula,” katanya lagi.

Dr Mahathir juga tidak melihat langkah untuk UMNO menjalinkan kerjasama dengan DAP akan menjadi realiti memandangkan hanya segelintir dalam UMNO sahaja yang dilihat menyokong usaha tersebut, malah UMNO juga ketika ini sudah berpecah empat.

“Macam DAP umpamanya, DAP tidak akan sokong UMNO, jadi kalau Anwar kerjasama dengan UMNO, DAP tarik diri dia tidak boleh dapat majoriti juga.

“Sekarang ini UMNO kata dia sanggup kerjasama dengan DAP, tetapi UMNO yang mana? UMNO pecah empat sekarang ini, ada UMNO Zahid (Datuk Seri Ahmad Zahid Hamidi), ada UMNO UMNO Najib, UMNO Hisham (Datuk Seri Hishammuddin Hussein), UMNO Mat Hasan (Datuk Seri Mohamad Hasan), semua berpecah,” katanya lagi.

Menurut Dr Mahathir, perpecahan dalam UMNO yang sedang dihadapi sekarang adalah berpunca daripada perbuatan tidak baik Najib yang menggunakan wang ringgit sebagai sogokan untuk mendapatkan sokongan.

“Ini lah perbuatan Najib, dia sanggup dan berjaya menghancurkan parti yang ditubuh bapanya, ini satu perbuatan yang cukup tidak baik. Puncanya Najib banyak buat benda tidak baik, banyak ahli UMNO tak puas hati tetapi kalau tidak sokong Najib kerajaan jatuh, jadi semasa mereka sebelum pilihan raya mereka terus sokong Najib.

“Bila saya keluar daripada parti pun, tidak ada sesiapa ikut saya tetapi bila dia kalah, pada masa itu berderu-deru (ramai-ramai) keluar daripada UMNO nak masuk Bersatu,” katanya lagi.

Jelasnya lagi, perpecahan yang dihadapi UMNO ketika ini tidak pernah berlaku dalam sejarah dan parti tersebut sebelum ini sangat kukuh sehinggalah muncul seorang yang mementingkan diri sendiri seperti Najib memusnahkan parti.

“UMNO dulu solid satu parti walaupun pemimpin macam Najib ini buat salah… tapi mereka mengutamakan kepentingan diri, kalau tak sokong Najib mereka tidak dapat, Najib boleh bagi duit banyak, itu lah UMNO semasa waktu Najib,” katanya.


Ismail Sabri tambah lagi penasihat khas, lantik Jamil Khir

Perdana Menteri (PM) Datuk Seri Ismail Sabri Yaakob menambah lagi seorang penasihat khas bagi membantunya dalam urusan pentadbiran kerajaan pusat, terbaharu beliau melantik Datuk Seri Jamil Khir Baharom sebagai penasihat agama.

Jamil Khir merupakan Pengerusi Perhubungan UMNO Negeri Kedah dan pelantikannya terdedah kepada umum susulan beberapa pemimpin UMNO Kedah yang mengucapkan tahniah atas pelantikannya walaupun tidak ada sebarang pengumuman secara rasmi dari Ismail Sabri sendiri.

Sebuah portal melaporkan Jamil Khir sendiri mengesahkan pelantikan tersebut bagaimanapun tidak memperincikan skop dan peranan yang diberi kepada beliau berhubung pelantikan tersebut, namun menjelaskan akan menasihat kerajaan dipimpin Ismail Sabri melibatkan isu hal ehwal agama.

Terdahulu pada 10 Nov, didedahkan Ismail Sabri mempunyai tiga penasihat dalam bidang kesihatan, agama serta undang-undang dan hak asasi manusia

Pada Oktober lalu, Ismail Sabri mengumumkan pelantikan Ahli Parlimen Pengerang, Datuk Seri Azalina Othman Said dilantik Penasihat Khas kepada Perdana Menteri (Undang-Undang dan Hak Asasi Manusia).

Selain itu, Ismail Sabri juga difahamkan melantik Ketua Penerangan UMNO, Shahril Sufian Hamdan sebagai Pengarah Ekonomi Pejabat Perdana Menteri (PMO) selepas tular gambarnya dalam media sosial bersama Ismail Sabri di Pejabat Perdana Menteri.

Lantikan tersebut menimbulkan tanda-tanya sama ada Ismail Sabri sudah mengenepikan bekas PM Datuk Seri Najib Razak yang sebelum ini dikatakan bakal dilantik sebagai penasihat ekonomi, ia bagaimanapun tidak menjadi kenyataan susulan kritikan orang ramai.

Menurut laporan, kos bagi penasihat khas PM melibatkan sumber kewangan bernilai RM50,000 sebulan setiap seorang termasuk kakitangan mereka.

Jamil pernah menjadi Menteri Hal Ehwal Agama semasa pentadbiran Najib, bagaimanapun tewas di kerusi Parlimen Jerai kepada PAS pada 2018.


[KEMAS KINI] Jangkitan naik lagi, kumulatif hampiri satu juta kes

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi terus melonjak lagi ke paras 15,902 kes menjadikan kumulatif sebanyak 996,393.

Ketua Pengarah Kesihatan Tan Sri Dr Noor Hisham Abdullah berkata Lembah Klang terus menyumbang kes paling banyak di seluruh negara dengan Selangor terus mencatat angka tertinggi sebanyak 7,351 kes, diikuti Kuala Lumpur (2,406).

Dalam tempoh itu, 10 daripada 16 negeri dan wilayah mencatatkan peningkatan dengan kes di Kuala Lumpur naik 343 menjadi 2,406 kes berbanding 2,063 jangkitan yang dicatatkan semalam.

Negeri dan wilayah lain yang mencatatkan kenaikan kes membabitkan Sabah, Perlis, Perak, Melaka, Kelantan, Johor, Labuan, Putrajaya dan Terengganu.

Selangor terus menjadi negeri yang merekodkan angka tertinggi, walaupun turun 321 kes daripada 7,672 kes yang direkodkan semalam, kepada 7,351 jangkitan.

Susulan lonjakan kes di Lembah Klang sejak kebelakangan ini, Kementerian Kesihatan (KKM) menubuhkan Pasukan Petugas Khas Lembah Klang (GKVSTF) bagi menangani isu berkaitan peningkatan jumlah kemasukan pesakit Covid-19 ke hospital dan beban kepada sistem penjagaan kesihatan dengan kadar segera.

Antara tanggungjawab pasukan itu, termasuk penjagaan klinikal, pusat penilaian Covid-19 (CAC) dan pemantauan kendiri di rumah, epidemiologi, dan logistik perubatan dan umum.

Manakala, Hospital Selayang ditukar status menjadi Hospital Covid-19, dengan pesakit bukan Covid-19 dipindahkan ke hospital swasta di sekitar Lembah Klang.

Data 24 Julai 2021


DAP tegur pemimpin MCA bertindak seperti sekutu Perikatan Nasional

Ahli Parlimen DAP Raub, Chow Yu Hui membidas pemimpin MCA yang dilihatnya bertindak seolah-olah menjadi sekutu kepada Perikatan Nasional (PN) sedangkan parti itu adalah gabungan dalam kerajaan Pakatan Harapan-Barisan Nasional (PH-BN).

Yu Hui mengulas kritikan MCA terhadap Timbalan Menteri Pendidikan, Lim Hui Ying (DAP-Tanjong) kerana tidak menyediakan jawapan untuk soalan yang dikemukakan ahli Parlimen PN ketika sidang Dewan Rakyat semalam.

“PN sudah dijangka akan mengambil kesempatan daripada situasi itu, tetapi apa yang mengejutkan MCA, yang merupakan sebahagian daripada kerajaan, menyerang Hui Ying habis-habisan.

“Diketuai Timbalan Presiden MCA, Datuk Mah Hang Soon dan Setiausaha Agung Pemuda, Daniel Wa Wai How. Serangan mereka malah lebih kuat daripada PN.

“MCA tidak sepatutnya bertindak seolah-olah sebahagian daripada kerajaan perpaduan tetapi setia kepada Bersatu dan PAS,” kata Yu Hui dalam kenyataan hari ini (28 Mac 2023) menurut Mkini.

Semalam, Timbalan yang Dipertua Dewan Rakyat, Datuk Ramli Mohd Nor menegur Hui Ying kerana tidak dapat memberikan jawapan kepada soalan Datuk Ahmad Marzuk Shaary (PN-Pengkalan Chepa) berkenaan program rancangan makanan tambahan (RMT).

Ia merupakan salah satu soalan lisan yang dihantar ahli Parlimen 10 hari sebelum sidang Dewan Rakyat bermula. Kementerian biasanya telah menyediakan jawapan untuk soalan-soalan ini.

Mengulas perkara itu, Mah menyindir Hui Ying dengan menyamakan prestasi Parlimennya dengan “seorang pelajar yang datang ke sekolah untuk peperiksaan lisan dan mengakui mereka tidak membuat kerja rumah”.

Manakala, Daniel Wa pula berkata gaji Hui Ying yang juga anak veteran DAP, Lim Kit Siang dan saudara kepada Pengerusi DAP, Lim Guan Eng sepatutnya dipotong RM10 – membangkitkan DAP juga pernah mengusulkan potongan gaji daripada menteri Kabinet, sebelum ini.

Mengulas lanjut, Yu Hui berkata jika Mah ingin menjadi lantang, ada isu lain yang boleh menjadi perhatiannya.

“Berbanding menyerang DAP, dia boleh membalas kenyataan ekstrem PN berkenaan program Jom Ziarah atau komen yang dibuat Ketua Serikandi Bersatu Datuk Seri Rina Harun berkenaan penutupan sekolah vernakular,” katanya.


Janji kerajaan PH-BN atasi kos sara hidup hanya tinggal janji: Wan Saiful

Kerajaan gabungan PH-BN yang dipimpin Datuk Seri Anwar Ibrahim masih gagal menyelesaikan masalah kenaikan kos sara hidup walaupun telah memberi jaminan tempoh dua minggu untuk kementerian terbabit menyelesaikannya pada 27 November lalu.

Ahli Parlimen Tasek Gelugor, Datuk Wan Saiful Wan Jan berkata hari ini sudah empat minggu berlalu namun kos sara hidup masih terus naik dan telur masih sukar didapati di pasaran.

“Harga makanan harian makin naik. Tapi tidak ada satu pun langkah konkrit yang kerajaan telah mulakan.

“Nampaknya janji dua minggu ini sama macam janji harga minyak turun dalam 24 jam.

“Sampai hari ini belum habis ‘mencerakinkan’ solusi. Tersengih bertutur bahasa berbunga-bunga untuk tunjuk hebat, tapi hanya wayang untuk menutup kelemahan tak tahu nak buat apa untuk rakyat,” katanya dalam kenyataan hari ini.

Pada 27 November lalu, Perdana Menteri Datuk Seri Anwar Ibrahim memberi tempoh dua minggu kepada ahli Majlis Tindakan Sara Hidup Negara Tahun 2022 untuk menganalisis kesan subsidi bersasar berbanding dasar subsidi menyeluruh pada masa ini.

Anwar berkata semua kementerian dan agensi berkaitan telah ditugaskan untuk mengumpul maklumat yang akan dibentangkan kepada kabinet barunya selepas ia dibentuk kelak.

“Saya tidak ada masalah dengan subsidi bagi rakyat, terutama rakyat yang susah. Tetapi dalam perbincangan kita, subsidi ini harus bersasar.

“Jika tidak, seperti harga minyak umpamanya, subsidi itu dimanfaatkan oleh rakyat dan golongan kaya.

“Jadi saya berikan mereka (majlis tindakan) tempoh dua minggu untuk cerakin, menelusuri seluruh implikasi dan bincang dengan sektor swasta, pelabur supaya mereka faham subsidi tujuannya itu untuk meringankan beban rakyat yang miskin.

“Tentunya golongan yang kaya dan industri tidak harus mengambil manfaat (dengan subsidi),” kata Anwar pada sidang media di Jabatan Perdana Menteri di Putrajaya.

Mengulas lanjut, Wan Saiful yang juga Ketua Penerangan Bersatu Malaysia berkata semua ini membuktikan bahawa PH-BN tidak ada idea untuk menyelesaikan isu rakyat, sebaliknya sibuk berlakon wayang sahaja.

“Semua ini membuktikan bahawa PH-BN tak ada idea. Ini adalah kerajaan menyelamatkan diri sendiri dan memenuhi cita-cita peribadi, sebab itu PH-BN tiada idea bagaimana menyelamatkan rakyat.

“Fokus PH-BN ialah kepada perebutan jawatan, perlantikan GLC, dan berlakon wayang sahaja. Nasib rakyat bukan agenda utama PH-BN,” katanya. – BeritaBersatu


KBS jawab Ismail Sabri, peruntukan RM20 juta bina litar tak pernah diluluskan

Kementerian Belia dan Sukan (KBS) memberi reaksi balas terhadap bekas Perdana Menteri, Datuk Seri Seri Ismail Sabri Yaakob berhubung isu pembangunan satu litar di setiap negeri.

Dalam kenyataan, KBS memberitahu Ismail Sabri bahawa peruntukan RM20 juta untuk membina litar tersebut tidak pernah diluluskan di Parlimen dan tidak boleh diteruskan pembinaannya.

Malah, peruntukan itu yang diumumkan bagi Bajet 2023 tidak pernah dibahaskan dan tidak mendapat kelulusan.

“Ini kerana Ismail Sabri telah membubarkan Parlimen sejurus selepas membentangkan belanjawan beliau. Oleh yang demikian, bajet tersebut tidak pernah disalurkan kepada KBS bagi pembangunan litar drag seperti yang diumumkan.

“Selain daripada itu, bajet tersebut diumumkan tanpa mendapat data dan maklum balas daripada pihak kementerian. RM20 juta tidak cukup untuk pembinaan litar di setiap negeri,” menurut kenyataan itu.

Kenyataan itu dikeluarkan susulan kenyataan Ismail Sabri Yaakob yang menyarankan agar kerajaan ketika ini, menerusi KBS meneruskan pembinaan litar drag di setiap negeri seperti cadangan kerajaan terdahulu yang bernilai RM20 juta.

Beliau berkata, ia untuk memberi peluang kepada belia membabitkan diri dengan lebih serius dalam sukan permotoran mengikut saluran yang betul.

Tambah KBS, pihaknya amat prihatin terhadap faktor keselamatan anak muda dan tidak berhasrat untuk membina litar berdasarkan konsep sekadar ada.

“Tidak dinafikan sukan permotoran di litar drag merupakan perlumbaan di platform yang baik dan bermanfaat untuk anak muda. Namun begitu, keselamatan pelumba, penonton dan semua yang terlibat perlu diberi keutamaan.

“KBS sentiasa proaktif dan mencari kaedah-kaedah lain bagi memastikan sukan permotoran ini dapat terus dilaksanakan dalam keadaan yang terkawal dan selamat walaupun kekangan kewangan ketika ini menghalang usaha pembinaan baharu litar-litar permotoran khasnya litar drag.

“Antara usaha yang dilakukan adalah melalui projek menaik taraf serta memperbaiki kemudahan sedia ada di bawah KBS seperti Litar Antarabangsa Sepang (SIC) yang mencapai spesifikasi antarabangsa serta Litar Lumba Tangkak di Johor bagi penggiat sukan permotoran tempatan,” jelasnya.

KBS juga bekerjasama dengan Persatuan Bermotor Malaysia (MAM) selaku badan induk Sukan Permotoran dalam memastikan operator serta penganjur sukan permotoran ini dapat melaksanakan program atau aktiviti mereka di litar yang selamat dengan membuat penyenaraian litar-litar kekal yang telah disahkan (homologate) serta menyediakan spesifikasi minimum bagi litar sementara.

Selain itu, kementerian menerusi Jabatan Belia dan Sukan Negara (JBSN) dengan sokongan MAM juga sedang giat membangunkan Garis Panduan Sukan Bermotor yang mana akan memberikan panduan mengenai sukan bermotor terutamanya melibatkan penganjuran acara termasuklah perlumbaan drag.

Usaha yang digerakkan itu dapat mewujudkan persekitaran yang selamat dan kondusif seterusnya mengurangkan risiko perlumbaan.

“Program MalaysiaActive@Motorsports yang akan diadakan di seluruh negara melibatkan pengisian aktiviti seperti perlumbaan, bengkel sukan permotoran, Kelas Latihan Asas Sukan (KLASS) Permotoran, Kursus Akreditasi dan Pentauliahan serta melalui program RAKAN MUDA yang akan diberi nafas baru tidak lama lagi.

“Segala usaha ini diharap dapat merancakkan lagi pemerkasaan pembangunan sukan bermotor di Malaysia dan memberi manfaat kepada belia-belia di Malaysia,” katanya.


Pemangku Raja Pahang perintah Hutan Simpan Chini diperluas

Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah hari ini menitahkan supaya kawasan Hutan Simpan Chini, Pekan seluas 4,600 hektar ditambah kepada 6,000 hingga 7,000 hektar.

Pengelola Bijaya Diraja Sultan Pahang Datuk Ahmad Khirrizal Ab Rahman berkata titah itu bertujuan menjaga kepentingan flora dan fauna di kawasan Tasik Chini serta kawasan persekitarannya.

Katanya, Tengku Hassanal mencemar duli mengadakan lawatan mengejut di Tasik Chini semalam, susulan laporan dan gambar tular menerusi media sosial sejak kebelakangan ini yang mendakwa berlaku aktiviti perlombongan di situ.

“Baginda juga telah meneliti laporan oleh Menteri Besar Pahang Datuk Seri Wan Rosdy Wan Ismail berhubung aktiviti perlombongan, tindakan pemulihan dan pemeliharaan yang telah dijalankan kerajaan negeri.

“Baginda bersetuju dengan langkah kerajaan negeri tidak lagi mengeluarkan sebarang kelulusan (perlombongan) baharu sejak 2019 selain turut menyarankan agar aktiviti perlombongan di kawasan Tasik Chini dihentikan,” katanya menerusi kenyataan di Kuantan, hari ini.

Untuk rekod, Pejabat Tanah dan Galian Pahang sebelum ini memaklumkan bahawa tiada kelulusan diberikan selepas pewartaan Taman Negeri Tasik Chini sebagai Hutan Simpan Chini pada Mac 2019.

Sebelum itu, 14 lesen telah dikeluarkan dan daripada jumlah itu, hanya dua yang masih beroperasi dengan satu daripadanya tamat pada hujung bulan ini manakala lesen sebuah lagi pemegang pajakan dan operator akan berakhir hujung tahun ini.

Ahmad Khirrizal berkata Tengku Hassanal juga menitahkan kawasan bekas lombong dipulihkan dengan penanaman pokok hutan bersesuaian selain aktiviti pemeliharaan dan pemuliharaan oleh kerajaan negeri serta Persekutuan yang sedang berjalan, dipergiatkan lagi.

Tengku Hassanal turut menitahkan aktiviti penguatkuasaan diperkasakan dan dilakukan secara bersepadu serta berkala melibatkan agensi penguatkuasaan negeri dan Persekutuan.

Selain itu, baginda juga menzahirkan harapan supaya Tasik Chini yang diberi status tapak rizab biosfera Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) dapat diberikan keutamaan dalam peruntukan kewangan dan pembangunan lestari oleh Kementerian Alam Sekitar dan Air serta Kementerian Pelancongan, Seni dan Budaya.

“Tengku Hassanal bertitah bahawa Tasik Chini adalah permata alam sekitar di Pahang dan pengiktirafan bertaraf dunia sebagai tapak rizab biosfera UNESCO pertama di Malaysia hendaklah dipertahankan.

“Baginda mengambil berat dan akan sentiasa memantau usaha kerajaan negeri bagi memastikan alam sekitar Pahang sentiasa terjaga. Baginda juga menyeru semua pihak sentiasa mengamalkan prinsip alam sekitar, sosial dan urus tadbir yang baik supaya khazanah alam kekal untuk generasi akan datang,” katanya.


PMX kata tak tahu berhubung dakwaan tawaran kepada PAS

Dakwaan berhubung wujudnya tawaran untuk menyertai kerajaan campuran kepada PAS tidak diketahui Datuk Seri Anwar Ibrahim.

Perdana Menteri (PMX) berkata tidak pernah dimaklumkan atau mengetahui terdapat tawaran dibuat kepada PAS, malah ia tidak pernah dibincang pada peringkat pimpinan tertinggi kerajaan antara Pakatan Harapan (PH) atau Barisan Nasional (BN).

“Saya tidak dimaklumkan, saya tidak tahu sama sekali, tidak daripada saya dan pemimpin kerajaan, yang lainnya” katanya dipetik laporan bh.

Anwar terdahulu menghadirikan Majlis Seminar Fikrah Siddiq Fadzil – Citra Budaya dan Peradaban Bangsa Malaysia di Dewan Bahasa dan Pustaka (DBP), hari ini.

Sabtu lalu, Presiden PAS, Tan Sri Abdul Hadi Awang mendakwa ada tawaran daripada kerajaan untuk PAS bekerjasama dengan kerajaan campuran.

Katanya, tawaran itu dibuat kerana PH khususnya PKR menyedari kedudukannya tidak kukuh, apatah lagi jumlah kerusi Melayu parti berkenaan tidak sebanyak PAS.

Semalam pula, Timbalan Presiden PAS, Datuk Seri Tuan Ibrahim Tuan Man mengesahkan perkara sama dengan mendedahkan ada pihak menemui beliau mengemukakan tawaran itu.


SPRM pertahan siasatan terhadap hakim kerana ia kepentingan awam

Langkah menyiasat Hakim Mahkamah Rayuan Datuk Mohd Nazlan Mohd Ghazali dibuat kerana ia melibatkan kepentingan awam, kata Suruhanjaya Pencegahan Rasuah Malaysia (SPRM).

SPRM tampil mempertahankan keputusan mengumumkan Nazlan sedang disiasat walaupun berdepan kritikan banyak pihak yang mendakwa badan itu bertindak atas campur tangan politik memandangkan hukuman ke atas Datuk Seri Najib Razak dijatuhkan oleh hakim tersebut.

Dalam kenyataan hari ini, SPRM berkata mereka diberikan kuasa untuk menyiasat kes jenayah rasuah bawah Akta SPRM 2009.

Katanya, pegawai badan awam termasuk anggota pentadbiran, anggota parlimen, ahli Dewan Undangan Negeri serta hakim Mahkamah Tinggi, Mahkamah Rayuan atau Mahkamah Persekutuan.

“Berdasarkan prosedur, suruhanjaya ini bertanggungjawab untuk mengesahkan dan menyiasat sesuatu laporan atau aduan rasmi yang telah dibuat kepada SPRM melibatkan perkara-perkara di bawah bidang kuasanya,” kata SPRM.

Jelas SPRM lagi, selaras dengan prinsip pengasingan kuasa, kertas siasatan akan dikemukakan kepada Pejabat Peguam Negara untuk memutuskan sama ada pendakwaan akan dibuat.

“SPRM juga telah mempunyai rekod menyiasat hakim yang mana kertas siasatan berkaitan diserahkan kepada Pejabat Peguam Negara untuk membuat penilaian,” katanya.

Dalam pada itu, SPRM berkata keputusan menyiasat Nazlan dibuat susulan mereka menerima aduan yang dibuat oleh individu tertentu tetapi tidak menamakannya.

“Berhubung siasatan terhadap hakim tersebut, SPRM telah menerima satu aduan pada 15 Mac 2022 disusuli dua lagi aduan pada 23 dan 27 April 2022.

“Siasatan ini masih berada di fasa awal dan melibatkan kepentingan awam,” katanya lagi.

SPRM juga berkata apabila sesuatu siasatan dijalankan terhadap mana-mana individu, ia tidak bermakna individu tersebut telah melakukan kesalahan.

“Sehubungan itu, SPRM memohon masyarakat umum memberi ruang untuk proses siasatan dijalankan mengikut lunas undang-undang yang ditetapkan,” katanya.

Selain ahli politik pembangkang, Badan Peguam Malaysia turut mengkritik siasatan itu atas alasan melanggar doktrin pengasingan kuasa dan menjejaskan kebebasan badan kehakiman.

Nazlan, ketika menjadi Hakim Mahkamah Tinggi pada 2020, menjatuhi hukuman penjara 12 tahun dan RM210 juta terhadap bekas Perdana Menteri atas kesalahan rasuah, salah guna kuasa dan pengubahan wang haram.

Mahkamah Rayuan mengekalkan keputusan itu. Najib sedang merayu kes itu di Mahkamah Persekutuan.